Эронда журналистлар ҳибсга олинди\nБи-Би-Сининг хабар қилишича, Эронда олти нафар мустақил киночи ҳибсга олинган. Маълум бўлишича, улар олган ҳужатли фильмлар Би-Би-Си форс хизмати томонидан эфирга берилган, лекин улар ширкатнинг штатдаги мухбирлари бўлмаган.\nЭрон давлат телеканалига тегишли вэбсайтда Теҳрон расмийлари ўтган шанба куни Би-Би-Си учун маълумот тўплаган беш эркак ва бир аёлни ҳибсга олгани хабар қилинди. Лекин Би-Би-Сининг маълум қилишича, Би-Би-Си олти нафар документалист киночи олган фильмларни эфирга берган холос ва бу фильмлар “бошқа халқаро тадбирларда ҳам намойиш қилинган”. Би-Би-Си расмийси Лилиан Ландор мазкур ҳужжатли фильмлар Би-Би-Сининг буюртмасига кўра олинмаганини баён қилди.\nБи-Би-Си форс хизмати Эронда таъқиқланган, лекин уни сунъий йўлдош орқали кўриш мумкин.


Ўзбекистонда ичкилик этикеткасига алкоголь зарари ҳақида ёзув ёзиш талаб қилинади\n25 июн 2022, Тошкент вақти: 13:32\nТошкентдаги ичкилик дўконларидан бири.\nШу йил октябридан Ўзбекистонда барча алкоголли ичимликлар этикеткасида “Алкоголь маҳсулотларини меъёрдан ортиқ истеъмол қилиш инсон асаб тизими ва ички аъзоларининг оғир касалликларига олиб келади” деган ёзув бўлиши шарт. “Ўзстандарт” агентлиги бош директори имзолаган буйруққа мувофиқ, бу ёзув этикетка майдонининг камида 40 фоизини эгаллаши лозим.\nНорма.уз нашри хабарига кўра, алкоголли маҳсулот чиқарувчи корхона талабларга риоя қилиш шарти билан этикеткаларни хорижда ҳам тайёрлатиб келиши мумкин.\nЭтикеткада яна юқори ташкилот номи, маҳсулот ишлаб чиқарувчи корхона номи, товар белгиси ҳамда этиль спирти маҳсулот ҳажмининг қанча фоизини ташкил этиши каби маълумотлар акс этиши шарт.\nМазкур буйруқ жорий йил 4 октябридан кучга киради.


Тожик имом-хатибларининг янги кийими.\nТожикистондаги барча расмий диний уламолар учун бир шакл ва бир хил рангдаги кийимлар тикилмоқда. Диндорларнинг айтишича¸ бу кийимлар миллий ва диний анъаналарга мос бўлади. Феврал ойидан бошлаб эса тожикистонлик имом-хатиблар бюджетдан маош олишни бошлайдилар.\nПаст ёқали кўйлак, енглари ва четларига нақш тўқилган узун яктак ва салла – тожикистонлик имом-хатибларнинг ягона диний кийими бўлади.\nБундан бир йил олдин президент билан бўлган учрашувда 200 нафар диний уламога ана шундай кийимлар тикилган эди.\nДиндорларнинг айтишларича¸ бу кийим миллий ва мазҳабий анъаналарга мос бўлиб, шинам ва чиройли тикилган.\nТожикистон Дин ишлари, миллий анъана, тўй ва маросимларни тартибга солиш қўмитаси раиси Абдураҳим Холиқовнинг айтишича, кўп мамлакатларда диндорлар ўз махсус кийимига эга ва Тожикистон руҳонийлари учун ягона форма жорий қилиш фурсати келган.\nИслом маркази уламолар кенгаши раиси Сайидмукаррам Абдулқодирзоданинг айтишича, имом-хатиблар янги кийимини Тожикистон Дин ва ислом маркази қўмитаси тасдиқлаган:\n“Бу яктак ҳаворанг бўлиб, кўйлаги ёқасиздир. Кўйлак атрофи ва енглари классик нақшлар билан безалган. Албатта¸ бу кийимни кийган имом-хатиб ва бош хатибларнинг бошида салла бўлиши шарт”, деди Сайидмукаррам Абдулқодирзода.\nИмом-хатиблар учун ягона либос беш русумда тикилган кийимлар орасидан танлаб олинган ва айни пайтда Душанбедаги “Саиджон” тикувчилик корхонасида тикилмоқда.\nИмом-хатиблар кийимларининг нархи қанча эканлиги ҳозирча номаълум ва бу борада тўқувчилик корхонаси билан Тожикистон Ислом маркази орасида сўзлашувлар давом этмоқда.\nТожикистон Дин қўмитаси раисининг биринчи ўринбосари Жумъахон Ғиёсовнинг айтишича, кийим тикиш учун кетган харажатнинг 30 фоизини диний қўмита, қолганини эса Ислом маркази ёхуд имом-хатибларнинг ўзлари тўлайди:\n“Токи кийимнинг нархи муайян бўлмагунча, бунинг учун қанча маблағ ажратиш ҳақида гапириш эрта. Бу кийим шим, кўйлак ва яктакдан иборат. Яна ярим ойлардан сўнг нархлар маълум бўлади”, дейди Жумъахон Ғиёсов.\nҒиёсовга кўра, биринчи босқичда 426 нафар имом-хатиб учун кийим тикилади ва охир-оқибат Тожикистондаги 4063 масжиднинг имом-хатиблари, бош хатиблари, ўринбосарлари ва муаззинлар ҳам айни либос билан таъминланади.\nМаошми ёки “молиявий ёрдам”?\nТожикистонлик имом-хатиблар ягона миллий кийимга ўтиш баробарида февраль ойидан бошлаб бюджетдан маош олиб ишлай бошлайди.\nАммо Тожикистон Дин ишлари, миллий анъана, тўй ва маросимларни тартибга солиш қўмитаси раиси Абдураҳим Холиқовнинг айтишича, имом-хатибларга берилаётган пул маош эмас, балки уларни молиявий қўллаб-қувватлашдир.\nТожикистон Ислом маркази уламолар Кенгаши раиси Сайидмукаррам Абдулқодирзодага кўра, уламолар Кенгаши раисига 2000 сомони (400 АҚШ доллари), шаҳар ва туманлар имом-хатибларига 1500 сомони (300 АҚШ доллари) ва оддий масжидлар имом-хатиблари учун 800 сомони (160 АҚШ доллари) миқдорида маош тайинланган.\nУнинг айтишича, уламолар Кенгаши имом-хатибларга маош тайинлаш масаласида ўтган йили ҳукуматга таклиф киритганидан сўнг, президент ва ҳукумат бу ташаббусни қўллаб-қувватлаган.\nФевраль ойида 300 нафар имом-хатиб давлатдан биринчи маош олади.


Arxivlar“Ватан мадҳи қалбларда мангу” мавзуида адабий - бадиий тадбир • О‘zDSMI - О‘ZBEKISTON DAVLAT SAN’AT VA MADANIYAT INSTITUTI\nО‘zDSMI - О‘ZBEKISTON DAVLAT SAN’AT VA MADANIYAT INSTITUTI > Posts tagged “Ватан мадҳи қалбларда мангу” мавзуида адабий – бадиий тадбир\nTag: “Ватан мадҳи қалбларда мангу” мавзуида адабий – бадиий тадбир\n03.02.2021 03.02.2021 Эгамберди Хўжамуродов\n2021 йилнинг 1 февраль куни Ўзбекистон давлат санъат ва маданият институтида “Ватан мадҳи қалбларда мангу” мавзуида адабий – бадиий назм ва наво кечаси ташкил этилди.\nТадбирни институт ректори Иброҳим Йўлдошев кириш сўзи билан очиб, Ўзбекистон халқ шоири Муҳаммад Юсуф шеърлари асосида яратилган ушбу қўшиқлар ижросининг мазмун-моҳияти, уни ёш авлодни ватанпарварлик руҳида тарбиялашдаги ўрни ҳақида тўхталди.\nСаҳнага ташриф буюрган ҳар бир хонанда имкон қадар ўз иқтидор ҳамда имкониятини янада яққолроқ намоён этишга интилди.\nКонцерт дастурида Ватанпарварлик, шу муқаддас заминга садоқат, муҳаббат мавзулари яна бир бора янгича талқинда намоён бўлди.\nШоир Муҳаммад Юсуф шеърлари асосида халқимизнинг севимли санъаткорлари томонидан айтилган ҳар бир қўшиқ томошабинларнинг гулдурос қарсаклари остида қўллаб турилди ва бу иштирокчиларни янада илҳомлантирди.\nМусиқий тадбирга ташриф буюрган ҳеч бир хонанда эътибордан четда қолмади. Уларнинг барчасига институт ректори Иброҳим Йўлдошев профессор-ўқитувчилар, талабалар номидан миннатдорчилик билдириб, ташаккурномалар берилди.\nМазкур кенгайтирилган концерт дастури Ўзбекистон миллий телерадиокомпанияси “Наво” телеканали орқали кўчма телевизион станция ёрдамида махсус кўрсатув тайёрлаш учун тўлиқ ёзиб олинди.\nYangiliklar“Ватан мадҳи қалбларда мангу” мавзуида адабий - бадиий тадбир


ЎзА - Ўзбекистонга оид нодир қўлёзма – “Катта Лангар Қуръони”нинг 81 саҳифаси қандай қилиб Россияга бориб қолган?\n07.06.2018 12:27 Чоп этиш версияси\nЎзбекистонга оид нодир қўлёзма – “Катта Лангар Қуръони”нинг 81 саҳифаси қандай қилиб Россияга бориб қолган?\nРоссия фанлар акедемияси Шарқ қўлёзмалари институтида Ўзбекистонга оид нодир қўлёзмалар сақланади.\nРоссиянинг Санкт-Петербруг шаҳрида, асов Нева дарёси соҳилида Россия Фанлар академиясининг Шарқ қўлёзмалари институти жойлашган. Бу даргоҳда Ўзбекистондан келтирилган ёхуд ўзбек халқининг бой маданий меросига тааллуқли ўнлаб бебаҳо қўлёзмалари сақланади. Улардан бири милодий VIII асрда араб алифбосининг кўфий-ҳижозий хатида кўчирилган Қуръони Карим нусхасидир. Қўлёзманинг бир нечта саҳифаси Ўзбекистонда – Қашқадарё вилоятида, Тошкент ва Бухоро шаҳарларида сақланмоқда. Қолган саҳифалар қаерда экани айни пайтгача номаълумлигича қолаётир.\nМаълумотларга кўра, бу китоб бир пайтлар Қашқадарё вилоятининг Қамаши туманидаги Катта Лангар қишлоғида, тасаввуфдаги Ишқия тариқати шайхлари хонақоҳида сақланган. Шу боис ушбу қўлёзма илмий жамоатчилик орасида “Катта Лангар Қуръони” номини олган. Китобнинг катта қисми – 81 саҳифаси қандай қилиб Россияга бориб қолгани ҳақида ҳам турли тахминлар мавжуд. У Шарқ қўлёзмалари институтига ўтган асрнинг 30-йиллари охирида келтирилган.\nКейинги йилларда бир қатор олимларнинг илмий изланишлари, замонавий текширувлар натижасида Ўзбекистон ва Россияда сақланаётган саҳифалар айнан битта қўлёзманинг таркибий қисмлари экани, улар чиндан ҳам бундан 13 аср муқаддам кўчирилгани аниқланди. Мутахассислар фикрича, у Қуръони Каримнинг ислом оламидаги энг қадимий ва мўътабар нусхаларидан бири ҳисобланади.\n2017 йилда “Ўзбекистон маданий мероси дунё тўпламларида” лойиҳаси доирасида Европа технологиялари асосида “Катта Лангар Қуръони”нинг факсимиле нусхалари яратилди. Мазкур нусхалар ўтган вақт давомида мамлакатимиздаги бир қатор илмий ва диний муассасаларга тарқатилди.\nУшбу нусхалардан бир нечтаси “Ўзбекистон маданий мероси – Халқлар ва мамлакатлар ўртасидаги мулоқотга йўл” Иккинчи халқаро конгресси доирасида Санкт-Петербург шаҳрига келтирилди. Улардан бири қўлёзманинг асл нусхаси сақланаётган Шарқ қўлёзмалари институтига совға қилинди.\n– Бир қарашда бу бироз ғалати туюлиши мумкин, – дейди лойиҳа раҳбари, Ўзбекистон Электрон оммавий ахборот воситалари Миллий ассоциацияси раиси Фирдавс Абдухолиқов. – Аввало, бу ушбу нодир қўлёзмадан нусха олиш имконини берган институт раҳбариятидан миннатдорлигимиз ифодаси. Қолаверса, мазкур қўлёзмани тадқиқ қилмоқчи бўлган олим ва мутахассислар учун факсимиле нусхаси жуда қўл келади. Асл нусха эса, институтнинг бебаҳо хазинаси сифатида дахлсизлигича қолиши лозим.\nЎзбекистондан борган делегация аъзолари институтга, шунингдек, Ўзбекистондаги маданий ёдгорликлар ва улардаги битиклар ҳақда ҳикоя қилувчи “Ўзбекистон обидаларидаги битиклар” китоб-альбомлар тўплами туҳфа қилинди.\n– Ўзбекистонга оид қўлёзмаларни ҳақиқий маънода институтимизнинг фахри, деб айта оламиз, – дейди Россия Фанлар академияси Шарқ қўлёзмалари институти директори Ирина Попова. – Ўзбекистон ҳукумати ва илмий жамоатчиликнинг ўз халқи маданий меросини тадқиқ этишга қаратилган ташаббус ва ҳаракатлари таҳсинга лойиқ. Бизнинг институтимиз эшиклари ўзбекистонлик меҳмонлар, тадқиқотчилар, олимлар учун ҳамиша очиқ. Сиз билан ҳамкорлик қилишдан ҳамиша мамнуният ҳиссини туямиз.\nСанкт-Петербургда ўтаётган “Ўзбекистон маданий мероси – халқлар ва мамлакатлар ўртасидаги мулоқотга йўл” Иккинчи халқаро конгресси доирасида мазкур илмий даргоҳда “Шарқ қўлёзмалари институтида Шарқ китобат санъатининг нодир дурдоналари” номли кўргазма ҳам ташкил этилди. Кўргазма иштирокчиларига “Катта Лангар Қуръони”нинг асл нусхаси саҳифалари, Абу Райҳон Берунийнинг “Қадимги халқлардан қолган ёдгорликлар”, Алишер Навоийнинг “Кулллиёти”, “Лисонут-тайр”, “Вақфия” сингари асарлари, Самарқанд, Бухоро, Хива, Қўқон сингари шаҳарларимизда яратилган китобат санъатининг нодир намуналари намойиш этилди.


Ливиядаги ихтилоф томонлари сайловлар ўтказишга келишиб олишди\n08:28 / 15.02.2017\nФото: AFP 2017/ Mahmud Turkia\nЛивия миллий келишуви ҳукумати раҳбари Фаёз ас-Сарож ва миллий армия қўмондони Ҳалифа Хафтар Қоҳирадаги музокаралар давомида мамлакатда 2018 йилда парламент ва президентлик сайловларини ўтказишга келишиб олдилар. Бу ҳақда Миср армияси вакили маълум қилди.\nМузокаралар икки кун давом этган. Уларни Ливиядаги сиёсий қарама-қаршиликни енгиш учун Миср ташкиллаштирди.\nМиср вакилининг айтишича, Ливиядаги қарама-қарши томонлар 4 қисмдан иборат аризани қабул қилишга рози бўлишган.\nТомонлар ҳукуматлар раҳбарлари 2018 йилда Ливиянинг янги президенти ва парламенти иш бошлагунча ўз лавозимларида қолишларига келишиб олганлар.\nҲужжат Ливия шарқида парламент депутатларидан қўшма комиссия ва Олий давлат кенгаши яратишни назарда тутади. Комиссия аъзолари парламентнинг конституцион декларацияга тузатишлар киритиш бўйича фаолияти ҳақидаги қонун ҳужжатларини мувофиқлаштириб олишлари керак бўлади.\nсайловлар Ливия Миср


15:14 13.02.2016 (Янгиланган 08:55 15.02.2016)\nSputnik мухбири “Ўзбекнаво” Бирлашмаси билан боғланиб, хонанда Тамиланинг “можародан” кейинги тақдири ҳақида қизиқиб кўрди. Суҳбат давомида Тамила шармандали видео ролик воқеасидан кейин ўз лицензиясини қайтариб олишга ҳаракат қилгани маълум бўлди.\nТОШКЕНТ, 13 фев — Sputnik, Дилшода Раҳматова, Мария Шелудякова. Тамила тахаллуси билан танилган хонанда Эсмеральда Раҳматова лицензияси олиб қўйилишига сабаб бўлган шармандали видеога ўзининг ҳеч қандай алоқаси йўқлигини исботлашга ҳаракат қилган. Яъни, “Ўзбекнаво” бирлашмаси билан боғланиб, “У видеодаги мен эмас”, деган муҳим “далил”ни келтиргач, бирлашма вакилларининг гапларини ҳатто, тинглашга тоқат қилмай, гўшакни қўйиб қўйган.\nЭслатиб ўтамиз, “Ўзбекнаво” хонанда Тамилани биринчи марта 2015 йилда юзида пирсинг билан тушган сурати учун лицензиясидан маҳрум қилган, лекин ноябрь ойида хонандага имкон бериб, ўз ижодини давом эттиришга ижозат берган эди.\nЯқинда эса номаълум шахслар томонидан Telegram мессенджери орқали тарқатилган видеолавҳалар туфайли “Ўзбекнаво” хонандани иккинчи бор ва, эҳтимол бутунлай, лицензиядан маҳрум қилди.\nГап шундаки, видео лавҳаларнинг бирида хонанда Тамила ўзини беҳаёларча тутган бўлса, иккинчисида тунда кўчада яланғоч ҳолда пайдо бўлган.\nШундан сўнг Instagram ижтимоий тармоғи орқали Тамила ижодини кузатиб бораётган 114 мингдан ортиқ фойдаланувчиларнинг аксарияти хонандага ҳақоратли сўзлар билан мурожаат қилиб, уни ҳаёсизликда айблашган.\n“Биз хонанда Тамилани лицензиясидан маҳрум қилдик, ҳозир ушбу шармандали ҳодиса борасида аниқлаштириш ишлари олиб боряпмиз”, — деб изоҳ берган эди ушбу воқеага “Ўзбекнаво” вакили.\nТамиланинг продюсери Нажот Агзамов ҳам ушбу воқеадан “Чуқур шок ҳолатида экани” ва унинг “шахсан ўзи” ушбу видео ҳақида “Ўзбекнаво”га хабар бергани ҳақида эса podrobno.uz сайтида маълумот берилган эди. Агзамов бундан буёғига Тамила билан ҳамкорлик қилмаслигини ҳам қўшимча қилган.\nҲозирда интернет тармоқларида хонанда Тамиланинг “ҳеч қаерга қочиб кетганим йўқ, мен Ўзбекистондаман” деган таъкидлари тарқалмоқда. “Ўзбекнаво” бирлашмаси вакиллари хонанданинг қаердалигидан бехабар эканлигини айтган ҳолда, бундай шармандагарчиликк йўл қўядиган, санъаткор номига доғ туширадиган “қўшиқчи”ларга лицензия қайтарилмаслигини маълум қилди.\nШу ўринда айтиб ўтиш жоизки, “Ўзбекнаво” охирги пайтларда ўзбек эстрада хонандалари ижоди, хулқ-атвори ва либосларига жиддий эътибор қаратмоқда. Ўтган йилнинг июль ойида ёппасига беш нафар хонанда, ўзбек урф-одатларига мос келмайдиган либосларда чиқиш қилгани ҳамда ижтимоий акцияларда қатнашмагани ва бошқа сабаблар боис лицензиядан маҳрум қилинган эди.\nЎтган йилнинг ноябрь ойида Ўзбекистон ҳукумати Ўзбекистон Миллий телерадиокомпанияси “ўзбек урф-одатларига, миллий қадриятларига зид бўлган, ёшларнинг руҳий ва ахлоқий тарбиясига салбий таъсир кўрсатадиган” қўшиқ ва клипларни эфирга узатмаслик ҳақида алоҳида топшириқ олган.\nУшбу чоралар, охирги 25 йил давомида жиддий назорат остида бўлмаган, эстрада соҳасини тартибга солишга, теле ва радио эфирдан таралаётган куй ва ашулаларнинг руҳий ва маънавий даражасини оширишга қаратилган.\n“Ўзбекнаво” вакилидан олинган интервью асосида тайёрланди.


Инсон ҳар сонияда ҳушини йўқотади\n13:58 / 23.06.2016\nАтрофдаги дунё ҳақидаги хабарлар инсон миясига тўхтовсиз келиб тушаётгандек туюлади. Бироқ янги тадқиқотларнинг кўрсатишича, бу ёлғон ҳиссиёт.\nЛозанна Федерал политехника мактаби олимлари онгда мунтазам равишда мия маълумотларни қайта ишлаш учун фойдаланадиган танаффуслар бўлиб туришини аниқлашди. 400 миллисония давом этувчи бу танаффуслар вақтида инсон беҳуш ҳолатда бўлади ва вақтни қабул қилмайди.\nОлимлар мия икки фазали иш тартибига эга деб ҳисоблашмоқда. Ҳушсиз фаза пайтида мия ранг ва шаклга қараб қабул қилаётган объектлар тўғрисидаги маълумотларни қайта ишлайди. Шундан сўнг мия онгли идрокка ўтуди, бунинг учун баъзан юзлаб миллисониялар сарфланади.\n"Маълумотни қайта ишлашда мия атроф-муҳит ҳақидаги энг яхши ва аниқ хабарни беришга ҳаракат қилгани учун ҳам унга маълум бир вақт керак", - дея изоҳ беради тадқиқот муаллифи Майкл Херцог.\nИдрок фазаси даврида инсон атрофдаги объектларни билиб олади. Бу фазанинг қанча давом этиши номаълум, лекин ундан кейин жараён кетма-кет рўй бериши учун онг яна вақтинчалик ўчирилади.\nСиновдан ўтаётганларни тасвирнинг ўзгаришини кузатиш сўралди ва бу пайт уларнинг мия фаоллиги қайд қилинди. Маълум бўлишича, кўнгиллилар рангнинг ўзгаришини бироз кеч сезишган ва олимлар бундан инсон идроки ретроспектив табиати ҳақида хулоса чиқаришган.\nТадқиқот муаллифларнинг фикрича, тажрибалар натижаси бўйича узоқни кўзловчи хулосалар чиқарса бўлади. Олинган маълумотлар нейробиология ва компьютер кўриш соҳасидаги билимларни чуқурлаштиради.


Мақолалар мазкур саъна бўйича сараланган: Четверг, 23 Июнь 2016\nШҲТ Ишбилармонлар кенгаши бошқаруви мажлиси\nТошкентда 23 июнь куни Ўзбекистон раислигида ШҲТ Ишбилармонлар кенгаши бошқарувининг мажлиси бўлиб ўтди.\nШҲТ Банклараро бирлашмаси кенгашининг йиғилиши\nТошкентда 22-23 июнь кунлари Шанхай ҳамкорлик ташкилоти (ШҲТ) Банклараро бирлашмаси кенгашининг Ўзбекистон раислигида навбатдаги йиғилиши бўлиб ўтди.\nҚатъиятли янги авлод\nБугун ўзининг мустақил фикрига эга, бир нечта хорижий тилларни мукаммал биладиган, ахборот-коммуникация технологияларидан самарали фойдалана оладиган, қисқача айтганда, қатъиятли янги авлод ҳаётга дадил кириб келмоқда.\n“Халқ сўзи” ҳамда “Народное слово” газеталари таҳририяти “Энг яхши мақолалар ва фотосуратлар” танлови давом этишини маълум қилади.\nЮксак тафаккур, соғлом муносабат\nГиёҳвандликка қарши курашда ана шундай нуқтаи назар билан ёндашиш муҳим аҳамиятга эга.\nҚарши шаҳрида ёш оилалар учун “Камолот” уйлари барпо этилди. Мустақиллигимизнинг йигирма беш йиллиги арафасида ёшларга туҳфа бўлган мазкур тураржойларни эгаларига топшириш маросимида вилоят ҳокимлиги, “Камолот” ёшлар ижтимоий ҳаракати вилоят Кенгаши фаоллари, тегишли идоралар ва ташкилотлар, оммавий ахборот воситалари ходимлари ҳамда кенг жамоатчилик вакиллари қатнашди.\nСўлим ва хушманзара масканлар\nўқувчиларнинг мазмунли дам олишларига хизмат қилмоқда\n«Ўзбекистон жозибали сайёҳлик салоҳиятига эга мамлакат»\nЛатвиянинг Салацгрива шаҳрида мамлакатимиз сайёҳлик салоҳиятининг тақдимоти бўлиб ўтди. Унда мазкур шаҳар кенгаши, ўлка Думаси, ишбилармон доиралар ва жамоатчилик вакиллари ҳамда сайёҳлик соҳаси мутахассислари қатнашди.


«Интернет керак, электр токи керак. Ёки носозликларга қачон барҳам берилади?» – Kar24.uz\n25.11.2020 571 views0\n«Қадимда «шам» ёқиб, дарс қилганмиз, китоб ўқиганмиз», дейди оталаримиз, момоларимиз.\nAммо, тан олиб айтиш керак, чин ҳақиқат ҳозирги замонавий технологиялар, интернет асрида аввалгидек «шам» ёқиб яшаш кулгули. Пандемия сабабли, апрел ойидан интернет орқали онлайн ўқиш бошланиб кетди. Олий ўқув юрти талабалари, мактаб ўқувчилари, барча Халқаро ва юртимизда бўлаётган семинар, конференсиялар, йиғилишлар «Youtube» ва «ZOOM» иловаси орқали онлайн олиб борилмоқда. Хўш, муаммо нима? Муаммо аслида электр токи. Талабага энди онлайн дарс ёки онлайн семинар, конференсия бошланди дегунча, уйда ёки ишхонада «свет» ўчади. Биласизки, кўп онлайн дарслар кун бўйи ёки кечқурунлари интернет орқали онлайн бўлади. Бу вақтда ток ўчиб қолса, «шўринг қурийди». Хўп, талаба олийгоҳда дарс қолдирса, «НБ» қўйиларди. Унда уйда онлайн дарсга электр токи ўчиб қолганлиги сабаб қатнашолмаса ёки дарс ўртасида «свет ўчиб» узилиб қолса нима бўлади? Ким айбдор? Мактабларда ҳақиқатан онлайн дарслар бўлаяптими? Келинг битта шаҳар мисолида эмас, бутун туманлар мисолида айтайлик. Интернет муаммоси… Электр ўчиб қолса, интернет ишламайди (вайфай, ҳатто “связ” бўлмайди). Қачон электр токи муаммоси бартараф этилади? Aхир шу юрт фарзанди, аммо, чекка қишлоқда яшаётган талабалар, ёшлар, соат 10:00 ёки 11:00 да онлайн бўлиб ўтадиган Халқаро ва юртимизда бўлаётган анжуманлар, конференсия ва онлайн дарсларини ўзи хоҳлаган вақтга қўйиб ололмайдику? Биламизки кўпчилик халқимизда, газ ва электр токи масаласи бор. Вақтида таълим учун керакли шароит яратилмас экан, биз бутун дунёдаги ривожланган давлатлар томонидан аллақачон ўтиб бўлинган «онлайн таълим» га мослаша олмаймиз! Ёшларнинг сифатли таълим олишида, электр токи, интернет муаммоси бўлиши мумкин эмас. Бундай муаммо бор ҳудудда айтингчи, қандай юксалиш бўлиши мумкин?\nҚачон «техник носозлик» бартараф этиладию, аҳоли узлуксиз электр токи билан таъминланади?\nЎйлайманки, юртим деб ёниб яшаётган, билимга чанқоқ, буюк келажакка олға қадам босаётган ёшларни қийнаётган муаммо шу. Нафақат ёшлар, балки бутун халқни ҳам. Онлайн дарсларда ва онлайн ўтказилаётган барча йиғилишларда фаол бўлишимиз учун, мактаблар, олийгоҳлар ўзини тўлақонли оқлаши, илмли ўқувчилар, кадрлар бўлиши учун бизга айни пайтда, бугун узлуксиз электр токи ва муаммосиз интернет керак. Яна бир бора айтаман, керак. Ёшларни ва халқимизни ўйлантираётган ва қийнаётган бу муаммони тегишли ташкилотлар, мутасаддилар эътиборсиз қолдирмайди, деган умиддаман.\nЗеро, йилдан-йилга «Обод қишлоқ»ларга айланаётган қишлоқлар, овулларда интернет сифати ва электр токи яхшиланишига ишонамиз.\nКелажак ёшлар қўлида! Ўша қўлга ҳозир кўмак керак, интернет керак, узлуксиз электр токи керак! Бу замон талаби!\nҚҚДУ Қорақалпоқ филологияси ва Журналистика факултети талабаси, Журналист, блогер.


“Competizione dell'Opera” – истеъдодлар фестивали - «Ўзбекконцерт» давлат муассасаси\n“Competizione dell'Opera” – истеъдодлар фестивали\n26 ноябрдан буён пойтахтимизда “Competizione dell'Opera” ёш опера ижрочиларининг XIV халқаро танлови давом этмоқда. Мазкур фестивал иштирокчилари Австрия, Германия, Хитой, Корея Республикаси, Аргентина, Россия ва бошқа давлатлар, жумладан, мамлакатимизда ўтказилган минтақавий саралаш босқичларида танлаб олинган.\nУшбу нуфузли танловда навқирон ижрочиларимиз бир неча йилдан буён иштирок этиб келмоқда. 2012 йилда ўтказилган “Competizione dell’Opera” танловида юртимиздан дастлаб 27 ёшли вакилимиз – Алишер Навоий номидаги Ўзбекистон Давлат академик катта театри хонандаси Раҳим Мирзакамолов қатнашиб биринчи ўринни эгаллаганди. Таъкидлаш керакки, ўшанда танлов ташкилотчилари 2013 йилдан бошлаб Тошкентни номзодларни тинглаб кўриш бўйича саралаш босқичлари ўтказиладиган шаҳарлар рўйхатига киритди.\nДастлабки шундай саралаш босқичи 2013 йили пойтахтимизда бўлиб ўтган “Тошкент баҳори” учинчи халқаро опера ва балет санъати фестивали доирасида ўтказилганди. Фестивалнинг хорижий меҳмонлари ва жаҳон опера саҳналарида ижро этиш бўйича кўп йиллик тажрибага эга иштирокчилар Ўзбекистонда кўплаб умидли ёш опера хонандалари вояга етаётганини таъкидлашганди. Масалан, Ўзбекистонда хизмат кўрсатган артист Рамиз Усмонов ушбу саралаш босқичидан муваффақиятли ўтиб, Австриянинг Линц шаҳрида ўтказилган танловнинг финалида иккинчи ўринга сазовор бўлган.\nЖорий йилда Тошкент Марказий Осиёда биринчи бўлиб ўн тўртинчи марта ўтказилаётган “Competizione dell'Opera” танловига мезбонлик қилди. Танловда Осиё, Африка, Европа ва Лотин Америкасидан 60 дан зиёд ёш ижрочи иштирок этмоқда. Шу кунларда иккинчи ярим финал босқичи ниҳоясига етди. Унда 30 дан ортиқ халқаро иштирокчи, жумладан, Ўзбекистоннинг 10 вакили қатнашди. Уларнинг деярли ярми финал босқичида иштирок этиб, совринли ўринлар учун курашиш имкониятига эга бўлди.\nЭслатиб ўтамиз, 29 ноябрь куни “Competizione dell'Opera” фестивалида қатнашган истеъдодлар иштирокида гала-концерт ўтказилади.


hidoyat.uz – “Мовароуннаҳр” нашриётининг сайти - АБДУЛЛОҲ ИБН АМР ИБН ОС (розияллоҳу анҳу)\nАБДУЛЛОҲ ИБН АМР ИБН ОС (розияллоҳу анҳу)\nАбдуллоҳ ибн Амр ибн Ос (розияллоҳу анҳу) ҳижрий еттинчи йилда Мадинага келди. У Расулуллоҳ (соллаллоҳу алайҳи ва саллам) мажлисларига қатнашишни ҳеч канда қилмасди, у зот (соллаллоҳу алайҳи ва саллам)нинг сўзларини ёдлаб, ёзиб юрарди. Буни билган баъзи саҳобалар уни қайтармоқчи бўлиб: “Сен Расулуллоҳ (соллаллоҳу алайҳи ва саллам)дан нима эшитсанг шуни ёзяпсан, ҳолбуки, у зот баъзан хурсанд, баъзан хафа бўладилар”, дейишди. Абдуллоҳ ибн Амр ибн Ос (розияллоҳу анҳу) бу ҳақда Пайғамбаримиз (соллаллоҳу алайҳи ва саллам)дан сўраганида, у зот: “Ёзавер, чунки жоним изнида бўлган Зотга қасамки, оғзимдан ҳақдан бошқа сўз чиқмайди”, дедилар (Муснад).\nИмом Бухорий Абу Ҳурайра (розияллоҳу анҳу)дан келтирган ривоятда Абдуллоҳ ибн Амр ибн Ос (розияллоҳу анҳу)нинг жуда кўп ҳадис билиши, билганларини доим ёзиб юриши айтилган. У ёзганларини китоб ҳолига келтириб, “Саҳифатус содиқа” деб номлаган. Ундан нимадир сўралганда, ўша китобига қараб жавоб берарди.\nАбдуллоҳ ибн Амр ибн Ос (розияллоҳу анҳу) кундузлари рўза тутар, кечалари намоз ўқир, доим ибодат билан машғул бўларди. Унинг ўзи бундай ҳикоя қилади: «Расулуллоҳ (соллаллоҳу алайҳи ва саллам) менинг “Модомики тирик эканман, кечасини намоз ўқиб, кундузини рўзадор бўлиб ўтказаман”, деганимни билганларида: “Шу гапни сен айтдингми?” дедилар. “Ҳа, эй Аллоҳнинг Расули”, дедим. “Сен у қадарига қодир бўла олмайсан. Рўза тут, оғзинг очиқ ҳам бўлсин. Ухлагин, бедор ҳам бўл. Ҳар ойда уч кун рўза тут, чунки бир яхшилик (ажри) ўн мисли баробарида берилади. Шу йил бўйи рўзасидек бўлади”, дедилар. “Менинг ундан кўпроғига ҳам тоқатим етади”, дедим. “Бир кун рўза тутиб, икки кун оғзинг очиқ юр”, дедилар. “Мен янада кўпроғига қодирман, эй Аллоҳнинг Расули”, дедим. “Бир кун рўза тут, бир кун оғзинг очиқ бўлсин. Бу Довуд (алайҳиссалом)нинг рўзасидир. У энг яхши рўзадир”, дедилар». Абдуллоҳ ибн Амр ибн Ос (розияллоҳу анҳу) ўз ҳаётини Расулуллоҳ (соллаллоҳу алайҳи ва саллам) айтганларига амал қилган ҳолда кечирди.\nАбдуллоҳ ибн Амр ибн Ос (розияллоҳу анҳу) саҳобалар орасида илми, сахийлиги билан танилганди. Кўпчилик ундан ҳадис ўрганди. У иброний ҳамда сурёний тилларини билгани боис, Таврот ва Инжилни бемалол ўқиб, таъвил қила оларди. Абдуллоҳ ибн Амр ибн Ос (розияллоҳу анҳу) бундай дейди: «Бир кеча туш кўрдим, бармоқларимнинг бирида ёғ, бирида асал бор эди. Иккисини ҳам ялаётган эдим. Тонгда Расулуллоҳ (соллаллоҳу алайҳи ва саллам)га тушимни айтиб бердим. У зот: “Сен икки китоб: Қуръонни ва Тавротни ўқийсан”, дедилар. Мен ҳар иккисини ўқидим».\nАбдуллоҳ ибн Амр ибн Ос (розияллоҳу анҳу): «Расулуллоҳ (соллаллоҳу алайҳи ва саллам)нинг: “Ё Аллоҳ, мен Сендан фойдасиз илмдан, қўрқмайдиган қалбдан, тўймайдиган нафсдан ва қабул бўлмайдиган дуодан асрашингни тилайман” деганларини эшитдим”, деди» (Имом Термизий, Имом Насоий, Ибн Можа ривояти).\nАбдуллоҳ ибн Амр ибн Ос (розияллоҳу анҳу) 65-ҳижрий йили 72 ёшида Мисрда вафот этган ва ўша ерга дафн қилинган.\n713 марта ўқилган.


Bentley автомобиллари салонида “голографик хизматкор” қўлланади » Скачать музыку бесплатно новинки музыки 2016-2017\nКомментариев: 0 Просмотров: 373 Дата: 17-03-2016, 09:00 Британиянинг Bentley компанияси автоном ҳаракатланувчи келажак лимузини интерьери тасвирланган суратларни эълон қилди. “Голографик хизматкор”ни ўз ичига олган инновацион ҳашаматли салон концепцияси британ маркасининг 50 нафар етакчи мутахассиси томонидан унинг бош дизайнери Штеван Зилафф раҳбарлигида ишлаб чиқилди. Мазкур иш келгуси йигирма йилда қимматбаҳо автомобиллар интерьери дизайни қайси йўналишда ривожланиши мумкинлигини кўрсатмоқда. Зилафф фикрига кўра, келгусида шахсий ҳайдовчилар ўрнини автоном бошқарув тизимлари эгаллайди. Йўловчилар бўлинмаси кенгайиб, унга қарама-қарши жойлаштирилган иккита диван ўрнатилади. Эшик панелларига қалинлиги 0,5 миллиметр бўлган эгилувчан мультимедия комплекси дисплейлари жойлаштирилади. Марказий стол устида эса проектор ёрдамида “голографик хизматкор” тасвири гавдалантирилиб, дизайнернинг сўзларига кўра, у билан суҳбатлашиш ҳам мумкин бўлади. Бундан ташқари, немис мутахассиси яқин келажакда Bentley моделларида пайдо бўладиган бошқа дизайнерлик ва техник ечимлар тўғрисида ҳам сўзлаб берди. Масалан, 2017 йилда тақдимоти бўлиб ўтиши режалаштирилган кейинги авлод Continental моделида 3D-принтерда чоп этилган кўплаб интерьер элементлари ўрин олади. Шунингдек, келгуси автомобилларда органик ёруғлик диод (OLED)ли оптика қўлланилади. Ушбу технология айни пайтда Audi ва BMW автомобилларида қўлланилмоқда. Ниҳоят, компания ўзининг “Flying B” фирма белгиси ҳамда “Winged B” ахборот тахтачасини ҳам модернизация қилиш устида иш олиб бормоқда. Зилаффнинг фикрича, улар корпоратив услубнинг муҳим таркибий қисми саналгани боис янгиланишларга алоҳида аҳамият қаратилади. - деб хабар бермоқда Carzone.uz нашри.


Ўзбекистон Халқ шоираси Зулфияхоним таваллудининг 105 йиллигига бағишлаб, “Шарқ аёлининг ақлу закоси” мавзусида давра суҳбати ўтказилди – Navoiy viloyat Axborot Resurs markazi\nMuallif: arm-navoiy\t So'ngi tahrir: Июн 10, 2020\nЎлкамизга кўкламойим шунчаки кириб келмайди. У “Ўзбекнинг Зулфияси” хотирасини олиб келади. Баҳорнинг илк куни шеъру мушоирадан, бахру байтдан, яна Зулфияхонимнинг таваллуд санасини нишонлашдан бошланади. Ўзбекистон халқ шоираси Зулфия бахт ва баҳор, тоза туйғулар куйчиси, дея бежиз айтилмайди. Зулфия шеърияти меҳр-муҳаббат ғояларига йўғрилгани, самимийлиги билан тинчлик ва осойишталикни кўз қорачиғидек асраб-авайлашга, Ватанни ардоғлашга чорлайди.\nШу муносабат билан 2020-йил 3-март куни “Китобхонлар клуби” аъзолари билан биргаликда Ўзбекистон Халқ шоираси Зулфияхоним таваллудининг 105 йиллигига бағишлаб, “Шарқ аёлининг ақлу закоси” мавзусида давра суҳбати бўлиб ўтди. Ҳалқимиз иззатига сазовор бўлган шоиранинг хотираси абадийдир. Чунки унинг издошлари бисёр. Шундай экан ушбу давра суҳбатини кўтарингки руҳда ўтказиш мақсадида Зулфияхоним шеърларидан наъмунали ўқиш орқали бошланди. Давра суҳбати давомида Зулфияхонимнинг ҳаёти ва ижоди юзасидан маъруза ўқиб эшиттирилди. “Зулфияхоним вафо ва садоқат тимсоли” мавзусида кўргазма чиқарилди. Ўқувчилар томонидан Ўзбекистон ҳукумати атоқли шоиранинг маданиятимиз тараққиётидаги катта хизматларини эътиборга олиб Зулфия номидаги Давлат мукофоти таъсис этилганлиги, Тошкентдаги майдонлардан бирига Зулфия хайкали ўрнатилганлиги, кўчалардан бирига эса Зулфия номи берилганлиги, Зулфия номидаги давлат мукофоти 1999 йил 10 июнда эълон қилинган бўлиб беш йўналишда; Адабиёт, спорт, маданият, таълим ва фан йўналишлари буйича берилиши каби маълумотлар айтилди ва савол- жавоб тарзида янада қизиқарли ўтказилди.\nДавра суҳбатида жами 13 нафар ўқитувчи иштирок этди.\nНавоий вилоят Болалар кутубхонасида “Китобхонлар байрами” доирасида “Китобим-офтобим” китоб ҳафталиги кунларида 4-синф ўқувчилари ўртасида беллашув ўтказилди.


Осиё Кубоги. Ўзбекистон терма жамоаси Туркманистонни йирик ҳисобда енгди — Ўзбекистон футбол ассоциацияси расмий сайти.\nОсиё Кубоги. Ўзбекистон терма жамоаси Туркманистонни йирик ҳисобда енгди\nОсиё кубоги-2019 гуруҳ босқичи 2-тури доирасида Эктор Купер устозлигидаги Ўзбекистон миллий терма жамоаси ён қўшнимиз – Туркманистонга қарши баҳс юритди.\nҚизиқарли ва томошабоп тарзда кечган беллашувда вакилларимиз тўлиқ ташаббусга эга бўлишди ва рақиб дарвозасини жавобсиз 4 марта ишғол этишга муваффақ бўлишди. Дастлаб 17-дақиқада Жавоҳир Сидиқов рақиб дарвозасини ишғол этган бўлса, Жалолиддин Машарипов 40-дақиқада ўзини кўрсатишга муваффақ бўлди. Элдор Шомуродов эса 24- ва 42-дақиқаларда гол киритиб, дубль қайд этишга эришди.\nМазкур ҳисоб ўйин якунигача сақланиб қолди ва натижада Ўзбекистон миллий терма жамоаси кейинги босқич масаласини муддатидан олдин ҳал этди.\n"F" гуруҳи, 2-тур.\nТуркманистон - Ўзбекистон 0:4\nГоллар: Жавоҳир Сидиқов 17, - 1:0. Элдор Шомуродов 24, - 2:0. Жалолиддин Машарипов 40, - 3:0. Элдор Шомуродов 42, - 4:0.\nТуркманистон: Мамед Оразмуҳамедов, Зафар Бабажанов, Мекан Сапаров, Илясов Везиргелди, Гурбангелди Ботиров, Арсланмурат Аманов (Михаил Титов, 65), Руслан Мингазов, Воҳит Оразсаҳедов (Алтимурат Аннадурдиев, 45), Сердар Аннаоразов, Аҳмет Атаев (Мурат Аннаев, 44), Ресул Ҳожаев.\nЎзбекистон: Игнатий Нестеров, Акмал Шораҳмедов (Даврон Хошимов, 45), Анзур Исмоилов, Одил Аҳмедов (Фозил Мусаев, 76), Жалолиддин Машарипов, Олег Зотеев, Элдор Шомуродов, Достонбек Ҳамдамов, Отабек Шукуров, Ислом Тўхтаҳўжаев, Жавоҳир Сидиқов (Икромжон Алибоев, 68).\nОгоҳлантириш: Анзур Исмоилов (71).


Яна Ўзбекистон айбдорми?\nОсиё тараққиёт банкининг Тожикистондаги янги вакили Макото Ожира мамлакатнинг энергетик лойиҳалари амалга ошмай қолаётганига қўшни давлатлар, жумладан, Ўзбекистон билан салбий муносабатлар сабаб эканини билдирди.\n“Тожикистон гидроэнергетик захираларга бой давлат. Билишимча, гидроэнергетик иншоотлар қурилишига доир лойиҳалар бир неча хорижий давлатга, жумладан, бизга ҳам тақдим этилган. Айни пайтда ОТБ бу таклифларни ўрганмоқда. Биз Тожикистон ҳукуматига электр энергиясига оид муаммоларни ҳал қилишда кўмаклашиш йўлларини қидирмоқдамиз. Аммо Тожикистоннинг қўшнилари, жумладан, Ўзбекистон билан мавжуд сиёсий муносабатлари кўп ҳолларда режалар амалга оширилишига тўсиқ бўлмоқда”,- деди М.Ожира.\nОТБ вакили Роғун ҳамда Зарафшон дарёсида қурилиши мўлжалланган 13 та кичик ГЭСга оид лойиҳаларни сўзларига далил сифатида келтирди.\nАйни пайтда ОТБ Тожикистондаги энергетик тизимларни қайта тиклаш лойиҳаларидагина иштирок этмоқда. Жумладан, Хатлон вилоятидаги подстанциялар ва энергетик тизимларни қайта жиҳозлаш ишларида иштирок этмоқда.\n“Барқи тожик” очиқ акциядорлик компанияси бош муҳандиси ўринбосари Рашид Гуловнинг айтишича, ОТБ Зарафшон ёки Роғун ГЭСларига оид лойиҳаларда қатнашиш истагини билдирганича йўқ.\nЖорий йил бошида “Барқи тожик” Хитойнинг “Синаҳидро” ширкати билан Зарафшон дарёсида 13 та кичик ГЭС қурилишига оид шартнома имзолаган эди. Бироқ кўп ўтмай Хитой томони ниятидан қайтди. Хитойликлар тожиклар трансчегара сувидан фойдаланиш муаммосини ҳал этмагунча, бу лойиҳани амалга оширишга киришмаслигини маълум қилганди.\nКўп ўтмай томонлар Зарафшон ГЭСи қурилиши атрофидаги можароларга нуқта қўйиш мақсадида Тошкентда учрашди. Ўзбекистон ушбу лойиҳа холис экспертлар томонидан ўрганиб чиқилиши таклифини киритди.\nР.Гулов айни пайтда мазкур масала юзасидан Тожикистон ҳукумати комиссияси ҳужжат тайёрлаётгани, унга кўра, бу лойиҳани экспертизадан ўтказиш Ислом тараққиёт банкига топширилиши мумкинлигини билдирди.\nҚайд этиш жоизки, ОТБ келгуси йилда Тожикистондаги барча энергетик тизимларни халқаро стандартларга мослаштириш мақсадида мамлакатга 26 миллион доллар миқдорида сармоя ётқизмоқчи.


Қирғизистон ташқи қарзи даражаси ЯИМнинг 56,2 фоизигача ўсди\n2020 йилнинг 31 июли ҳолатига кўра, давлатнинг ташқи қарзи миқдори 4 миллиард 169 миллион 600 минг долларни ташкил этади. Бу ҳақда Молия вазирлиги матбуот хизматидан хабар беришди.\nҚайд этилишича, вазирлик “доимий асосда ташқи қарздорлик даражасини пасайтириш бўйича ишларни олиб бормоқда”. 2019 йилнинг охирида ташқи қарз даражаси ялпи ички маҳсулотнинг 45,5 фоизигача пасайтирилган, аммо 2020 йили COVID-19 пандемияси билан боғлиқ инқироз туфайли ялпи ички маҳсулотнинг 56,2 фоизигача ўсди.\nМолия вазирлигидагилар айрим депутатларнинг 2020 йили Қирғизистоннинг ташқи қарзи 1 миллиард долларга ўсганлиги ҳақидаги иддаоларини рад этиб, 337 миллион доллар ташқи молиявий ёрдам олинганини, унинг 269 миллион доллари кредитлардан иборатлигини маълум қилди.\nЯнвар ойидан августга қадар республика бюджетидан ташқи қарзни қоплаш учун 8 миллиард 852 миллион сом ажратилган. Башоратларга кўра, 2020 йилнинг ниҳоясида ташқи қарз 4 миллиард 323 миллион 600 минг долларни ташкил этади.


СЕВГИНГИЗ ВА ОИЛАВИЙ ҲАЁТИНГИЗ МУСТАҲКАМ БЎЛИШИНИ ИСТАЙСИЗМИ?\n(Қизлар учун тавсиялар)\nСевги-муҳаббат мавҳум тушунча бўлиб, инсон қалбига аста-секинлик билан ёҳуд бирданига кириб келадиган руҳий жараён ҳисобланади. Муҳаббат - кишининг севган инсони билан ҳаётга қарашларнинг, қизиқишларнинг, ҳисларнинг умумийлиги ва бутун умрга иттифоқлик бахш этадиган шодлик билан ифодаланади.\nШарқда севгини изҳор этиш кўпроқ миллий урф-одат ва тушунчалар билан болиқ бўлади. Ўзбек аёллари ўзининг ибоси, ҳаёси, самимийлиги, камсуқумлиги билан ажралиб туради. Шу нуқтаи назардан, қуйида қизларимиз ҳаётда ўз жуфтларини топишида нималарга эътибор қилишлари кераклиги хусусида психологлар томонидан тавсия этилган айрим маслаҳатларни эътиборингизга ҳавола этамиз. Демак:\n1. Доимо ҳушмуомала, камгап, самимий ва сабрли бўлинг. Кишини ўзига чорлайдиган ҳусн - тилдан чиқадиган сўзларнинг маъносидир. Ҳаётингиз мобайнида ўзингиздан-да, сўзингиз ёқимли бўлсин. Йигит киши ширин сўзга шайдо бўлади, буни унутманг. Одамлардан, хусусан, ўзингиз ёқтирган кишингиздан ўзингизни устун қўйманг. Ҳеч қачон ота-онангиз мансабини унинг оила аъзолари мансаби билан таққосламанг.\n2. Ташқи қиёфанинг гўзаллигига эмас, қалбнинг поклигига эътиборли бўлинг. Қалби гўзал одамгина унга бўлган меҳрни, атрофдаги неъматларни қадрлай олади. Йигитларнинг ижобий хислатларини эмас, балки салбий томонларини ҳам ҳис қилинг, лекин камчиликларини тўридан-тўри юзига солманг! Унинг нуқсонларини оҳисталик билан, шахсига тегмайдиган қилиб тушунтиринг. Жаҳлингизни чиқарадиган савол берганда иродали бўлиб, босиқлик билан жавоб қайтаринг. Аччиқланганингизни сездирманг.\n3. Йигит кишига яқинларингизнинг муаммоларини айтиб, ундан ёрдам кутманг. Сизни оқлаб гапирса-да, яқинларингизга нисбатан ҳурмати сўнади. Унинг ўзи ҳақида билишни хоҳлаб ҳадеб саволга тутаверманг. Чунки ҳеч ким ўзида бор қусурларни айтмайди.\n4. Эрта тонгда уйонишга одатланинг. Кийинишингиз ва ўзингизнинг озодалигингизга эътиборли бўлинг. Ташқи қиёфангиздан келиб чиқиб, "мен гўзал эмасман" деб ўкинманг. Ички дунёқарашингиз доимо гўзал бўлсин. Муҳаббат ҳусн танламайди. Гарчи Лайли у даражада чиройли бўлмаса-да, қалб гўзаллиги туфайли Мажнуннинг кўзига париваш бўлиб кўринган. Шунингдек, ортиқча тилла тақинчоқлар, ҳаддан ортиқча пардоз, қимматбаҳо арб андозасида тикилган кийимларда юрадиган қизларга харидорлар кўп бўлса-да, аксарият йигитлар Сизни эмас, бойлигингизни севиши мумкин. Буни асло унутманг.\n6. Қиз бола иболи, шарм-ҳаёли ва назокатлилигини ўзининг хатти-ҳаракати, муомаласи, нутқи, фикрлари орқали ифодалаши керак. Ҳамиша ўзининг ор-номусини муҳофаза қилиши лозим. Йигит ва қиз ўртасида албатта, "парда" бўлиши шарт. Сиз яқин бўлишга ҳаракат қилсангиз, у Сиздан қочишга интилади. Агар у Сизни сенсираса, масхара қилиб гапирса ёҳуд рухсатсиз сигарет чекиб, туфлаб ўтирса, билингки, бу унинг маданиятсиз ва дидсизлигидан далолатдир.\n7. Сиз унинг нималарга қизиқишини, қандай режалари, мақсадлари борлигини билишга қизиқяпсиз. Буни тўридан-тўри эмас, балки шу мавзуда суҳбатлашганингизда саволлар ёрдамида билишга ҳаракат қилинг. Масалан: "Нима учун?" деб эмас, "Қандай қилиб эришмоқдасиз?" деган савол бериб, унинг мантиқий тафаккурини билиш мумкин.\n8. Суҳбатлашаётганингизда атрофдагиларга қараманг. Машҳур киноюлдузлар, санъаткор йигитлар, уларнинг ютуқлари ҳақида иложи борича гапирманг. Гарчи ўзингизга обрўйингиз ошаётгандай туюлса-да, аслида йигит кишини камситаётган бўласиз. Шундан кейин у ўзини Сиздан олиб қочишга ҳаракат қила бошлайди.\n10. Табиатан аёл киши эркак кишига бўйсунувчан, эркак эса оилада ҳукмрон бўлади. Шу боис, Сиз ҳеч қачон ҳукмронликка интилманг. Уни амалга ошмайдиган шартларни бажаришга мажбур қилманг. Ҳадеб романтик хаёлларга берилманг.\n11. Агар йигит Сиз билан суҳбат қилган пайтида баланд ёки паст бўйли, озин ёҳуд тўлароқ, оппоқ ёки қорачадан келган қизларни таҳлил қилишга мо-йиллигини билдирса, билинг-ки, Сизда шу камчиликларнинг бор эканлигига ишорадир.\nАгар сиз ўзаро муносабатларда юқоридаги тавсияларга амал қилсангиз, яқин инсонингизда сизга нисбатан меҳр-муҳаббат, ишонч янада ортишига асло шубҳа йўқ. Мободо, Сиз у билан турмуш қурсангиз, унинг юрагидан бошқа аёлга жой топилмайди.


"Совпластитал" базасида янги саноат зонаси ташкил этилади – Коммерсант.Уз\nЎзбекистон хукумати «Совпластитал» корхонасининг бир қисмида янги ишлаб чиқариш зонасини ташкил қилмоқчи, деб хабар қилди Sputnik.\nБугунга келиб корхона қувватининг атиги 5 фоизи ишлатилмоқда. Экспортбоп ва импорт ўрнини босувчи маҳсулот ишлаб чиқариш ўзлаштирилмаган, боз устига сўнгги 10 йил ичида иш ўринлари 6 баробарга қисқарган.\nНатижада Тошкентнинг хўжалик суди 2017 йил 31 майда «Совпластитал» қўшма корхонасининг устав капиталидаги давлат улушини 96,67% миқдорида тан олиш тўғрисидаги қарорни қабул қилди. Кейинчалик августда қўшма корхона «Совпластитал»МЧЖга ўзгартирилди.\nЭнди корхона пойтахт ҳокимиятига давлат бюджети ва тегишли фондлар олдидаги қарзи эвазига ўзининг бино, омбор ва маълум ҳудудларини беришга мажбур. Кейинчалик ушбу объектлар «Чилонзор кичик саноат зонасини бошқариш дирекцияси» ДУКга ишлаб чиқариш зонасини яратиш учун ўтказилади.\nҲукумат ҳокимиятга кейинги йилнинг январигача бўлажак саноат зонасида амалга ошириладиган инвестиция лойиҳаларининг рўйхати ва графигини тасдиқлашни юклаган.\nБундан ташқари, Давлат хусусийлаштириш қўмитаси ва Иқтисодиёт вазирлиги ҳамкорликда «Совпластитал»нинг 2017–2018 йиллардаги ишлаб чиқариш қувватини оширишга қаратилган «йўл харитаси»ни ишлаб чиқиш, корхонанинг модернизацияси ва қайта технологик жихозланиши ҳамда фойдаланилмаётган ва аҳамиятсиз активларни оптималлаштириш чораларини ишлаб чиқиб, тасдиқлайди.\nЭслатиб ўтамиз, «Совпластитал» республика ҳудудидаги илк қўшма корхоналардан бири саналади. Корхона 1987 йилда италиялик ҳамкорлар билан биргаликда ташкил этилган.\n"Совпластитал" хўжалик суди Қарор\nПредыдущая запись В Узбекистане вновь ожидается сильный ветер\nСледующая запись Тошкент дўконларида истеъмолга яроқсиз маҳсулотлар аниқланди


Айтиш жоизки, Орол денгизининг қуриши ушбу минтақа аҳолисини қийнаётган оғир муаммолардан биридир. Маълумотларга кўра, денгизнинг чўлланиш ва шўрланиш жараёни тезлашиши оқибатида сўнгги йилларда 50 минг гектарга яқин экин майдони қишлоқ хўжалигида фойдаланиш учун яроқсиз ҳолга келмоқда. Денгизнинг қуриган ўрнида 5,5 миллион гектардан зиёд чўл пайдо бўлганлиги ушбу муаммони янада кескинлаштирмоқда.\nШамол эсганда мазкур ҳудуддан заҳарли кимёвий элементлар, тузли чанг аралаш тўзон ҳавога кўтарилиб, олисларга тарқалади. Шу боис, қум ва тупроқни қотирувчи, ўсимликлар ўсишига зарар қилмайдиган махсус реагентларни ишлаб чиқариш экология, атроф муҳитни асраш, кимё ва биология фанлари шуғулланадиган аҳамиятли масала бўлиб қолмоқда.\nЭътиборлиси, кўплаб мамлакатларда қумларни қотириш ва тупроқ унумдорлигини орттиришда турли органик, кимёвий қўшимчалардан фойдаланилади. Аммо, қўлланиладиган кимёвий реагентлар қиммат, уларни олиш жараёни мураккаб, заҳарли, шунингдек Орол денгизи минтақаси иқлимига чидамсиздир.\nБиз сўз юритаётган тадқиқотдан кўзланган асосий мақсад маҳаллий хом ашё ва саноат чиқиндиларидан фойдаланган ҳолда қум ва тупроқни қотирувчи полимер реагентлар ишлаб чиқариш, тупроқнинг шамол ва сув эррозиясига чидамлилиги ҳамда унумдорлигини орттиришдир. — Илмий ишдаги асосий янгилик шуки, мамлакатимизда илк бор қотирувчи полимер реагентларни фосфогипс, галоид каби маномерлар асосида олиш технологияси ишлаб чиқилди, — дейди М. Алламуратов. — Бунда, олинган қотирувчи реагентлар таркиби, тузилиши ва физик-киёвий таркиби ўрганилди. Уларнинг тупроқ ва цемент композициялари физик-механик ўзига хослигига таъсири аниқланди. Ҳамда синтезланган полимер қотирувчи-реагентлар билан қайта ишланган қум ва тупроқнинг физик-кимёвий хусусиятлари тадқиқ этилди.\nАйни пайтда ушбу технология минтақадаги бир неча агрофирма ва ўрмон хўжаликлари томонидан синов тариқасида қўлланилмоқда. Пировардида, тупроқ унумдорлиги ортишига, заҳарли тўзон кўтарилишининг камайишига эришилмоқда.\n“Яхши ниятлар билан бошланган ушбу иш Орол минтақасидаги экологик, ижтимоий, технологик ва иқтисодий масалаларни ҳал этишга ўзининг ижобий таъсирини кўрсатишига ишонаман”, — дейди олим.\nМ. Алламуратовнинг Ислом Каримов номидаги Тошкент давлат техника университети олимлари билан ҳамкорликда яратган “Тупроқ ва қумни мустаҳкамлаш учун полимер композиция” деб номланган тадқиқотига Ўзбекистон Республикаси интеллектуал мулк агентлиги томонидан патент берилди.\nМазкур рукндаги бошқа мақолалар: « Балиқчининг “Болалар дунёси”\tКўзбўямачиликка барҳам бериш пайти келди »


07 август 2020, Тошкент вақти: 05:50\nЎзбекистон президенти Олий Мажлисга жорий йилнинг 24 январида қилган мурожаатида олий таълим тизимини жиддий танқид остига олди.\nЎз чиқишида олий таълим муассасаларининг нуфузи, профессор-ўқитувчиларнинг илмий салоҳияти халқаро илмий ҳамжамиятда муносиб ўринга эга эмаслиги қайд қилган президент¸ бу соҳанинг “тубдан ислоҳ” қилиниши кераклигини урғулади.\nОзодликнинг "Қурултой" эшиттиришида “бузуқ” олий таълим тизимини президент тузата оладими? деган савол муҳокама қилинди.\nДавра суҳбатида Туркиядаги Ардахан университети профессори Ботир Матëқубов¸ Чехиядаги Боҳемия универститети ўқитувчиси, иқтисодиёт фанлари доктори Холназар Омонов¸ Лондондаги Шарқ ва Африка тадқиқотлари институти таҳлилчиси Алишер Илҳомов иштирок этди.\nШунингдек эшиттиришда журналист ва ҳуқуқ фаоли Абдураҳмон Ташанов олий таълим тизимидаги коррупция кўлами ҳақидаги маълумотлар билан ўртоқлашди.\nШавкат Мирзиёев ўтган йил олий таълим тизимини ривожлантириш концепциясини имзолаган эди. Унга кўра, 2030 йилга бориб ўрта таълимни битирган абитуриентларнинг 50 фоизи олий ўқув юртларига кириши таъминланиши керак.\n"Қурултой" иштирокчилари назарида ўрта таълимни битирган абитуриентлар аксарининг олий ўқув юртига киритишга интилиши “ижобий натижа бермайди”.\nШунингдек¸ "Қурултой" қатнашчилари олий таълим жараёнига дунёда тан олинган фан арбоблари, юқори малакали профессор-ўқитувчиларни жалб этиш яхши йўлга қўйилмаганини танқид қилишди.\nАбдураҳмон Ташановга кўра¸ олий таълим муассасалари фаолиятини ўрганиш, уларни аттестациядан ўтказиб, аккредитациялаш, ҳужжатларни нострификация қилиш тартиблари бугунги кун талабларига мутлақо жавоб бермайди.\n"Қурултой"да билдирилган мулоҳазалар билан қуйида танишишингиз мумкин.


«Google» биносига қулаган кран тўрт кишининг...\n30.04.2019 10:56 0 1750\nСиэтл (АҚШ)даги қурилиш крани билан боғлиқ фожианинг видеоси пайдо бўлди. Кучли шамолга дош бермаган кран «Google» компаниясининг янги биноси томига ағдарилиб, кейин кўчага қулаб тушган ва камида олтита машинани босиб қолган.\nБахтсиз ҳодиса оқибатида тўрт киши ҳалок бўлган, жумладан, уларнинг икки нафари ишчи, бири эса шаҳардаги Тинч океани университетида таҳсил олаётган талаба қиз экани маълум қилинган.\nЖабрланганлар орасида 25 ёшли она ва унинг гўдаги ҳам бўлиб, улар шифохонага ётқизилган. Краннинг қулаши сабаблари ўрганилмоқда.\nАҚШ бахтсиз ҳодиса


Ўзбекистон U-16 терма жамоаси БААда йиғин бошлади / CHAMPIONAT.asia\nЎзбекистон U-16 терма жамоаси БААда йиғин бошлади\n21 апр 14:18\nТемур Олимхўжаев бошчилигидаги Ўзбекистон U-16 ўсмирлар терма жамоаси 20 апрель куни навбатдаги ўқув-машғулот йиғинини ўтказиш учун БААнинг Дубай шаҳрига учиб кетди.\nШу йилнинг сентябрь ойида Таиландда ўтказиладиган U-16 ўсмирлар ўртасидаги Осиё Чемпионатига тайёргарлик босқичидан ўрин олган мазкур йиғин 26 апрель кунига қадар давом этади.\nТаъкидлаш жоиз, Темур Олихўжаев бош мураббийлигидаги ўзбекистонлик ўсмирлар Дубайда БАА U-16 ўсмирлар терма жамоасига қарши иккита ўртоқлик учрашувини ўтказади. БАА ўсмирларига қарши илк ўйин 22 апрель куни ўтказилса, 24 апрель куни жамоалар иккинчи бор ўзаро майдонга тушишади.\nЭслатиб ўтамиз, Ўзбекистон U-16 ўсмирлар терма жамоаси шу йилнинг 6-20 сентябрь кунлари Таиланд мамлакати мезбонлик қиладиган U-16 ўсмирлар ўртасидаги Осиё Чемпионатида иштирок этади. Қуръа натижаларига кўра, Олимхўжаев шогирдлари мусобақанинг «С» гуруҳида Кувайт, Непал ва КХДР ўсмирларига қарши майдонга тушади.


12:01 / 05.11.2020\nГидрометеорология хизмати маркази эртага, 6 ноябрь куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 3-5 даража илиқ, кундузи 22-24 даража иссиқ бўлади.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража илиқ, баъзи жойларда 2 даража совуқ, кундузи 17-22 даража илиқ бўлади.\nТошкент, Сирдарё, Самарқанд ва Жиззах вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2-7 даража илиқ, кундузи 20-25 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 3-8 даража илиқ, кундузи 21-26 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 0-5 даража, кундузи 17-22 даража илиқ бўлади.


АҚШнинг энг қиммат меҳмонхона номери » Скачать музыку бесплатно новинки музыки 2016-2017\nЯқин-яқингача Ню-Ёркнинг Four Seasons Hotel меҳмонхонаси 53 қаватидаги Тай Уорнер пентхауси АҚШдаги энг қиммат люкс номер эди. Ушбу люкс хонада бир кеча яшаш учун 50 минг доллар тўлаш керак. Бироқ эндиликда афсонавий француз интерер дизайнери Жак Гранж Ню-Ёркнинг The Mark Hotel меҳмонхонасида ўзининг сарой пентхауси устида олиб бораётган ишларини тугатгач, АҚШда бир кечаси 75 минг доллар турувчи янги энг қиммат меҳмонхона номери пайдо бўлди. 1. Люкс номерининг 1100 кв. метрли ҳудудида 5 та ётоқхона, 4 та камин, 6 та ювиниш хонаси, 2 та аёллар ҳожатхонаси ва 2 та бар жойлашган. 2. Қишки боғ, кутубхона зали ва 24 нафар киши бемалол тамадди қилиши мумкин бўлган муҳташам ошхона тўғрисида гапирмаса ҳам бўлади. 3. Меҳмонхона томида номер террасаси бўлиб, у ердан Метрополитен музейи, Марказий боғ ва Манхэттен ажойиб кўринишда гавдаланади. 4. Номер ҳудуди меҳмонхонанинг сўнгги икки қаватини эгаллаган бўлиб, меҳмонлар учун иккита лифт ҳам мавжуд. Меҳмонхонанинг фирма ресторанида фаолият олиб борувчи шеф-ошпаз Жан-Жорж ушбу номерда истиқомат қилувчилар учун ўзига хос меню тайёрлаган. У пиширган таомлар пентхаус террасасида ҳам тортилишги мумкин. Manba: xabardor.uz


20:10 / 24.05.2019 1023 pdf Ўқиш режими + -\n«Ким Рамазондан бир кунни Аллоҳ берган рухсатсиз оғзи очиқ ҳолда ўтказса, умрбод рўза тутиб ўтказса ҳам, унинг қазосини адо эта олмас», дедилар».\nШарҳ: Маълумки, бемор, мусофир, қари кишилар, шунингдек, ҳомиладор ва эмизикли аёллар ҳам рўза тутишлари узрли бўлган кишилар ҳисобланади. Мазкур тоифалардан бошқалар, албатта, Рамазон ойи рўзасини тутишлари шарт. Рамазон ойи рўзасини тутмаган одам гуноҳкор бўлади. Узрсиз бир кун рўзани тарк қилган одам умр бўйи рўза тутиб ўтса ҳам, ўша рўзасини тутмаган куннинг савоби ўрнини тўлдира олмайди. Чунки фарз рўзани ўз вақтида тутиш инсонни жуда ҳам катта савобга сазовор қилувчи нарсадир.\nИмом Молик ва Имом Абу Ҳанифаларнинг мазҳаблари бўйича Рамазон рўзасидан бир кунни узрсиз тутмаган одамга юқоридаги ҳадисдаги Рамазонда хотинига жинсий яқинлик қилган кишига кўрилган каффорот чоралари жорий қилинади.\nБу ҳам Ислом дийнининг енгиллик дини эканлигига ёрқин бир далилдир. Инсондаги бор заифликларни яхши билган Аллоҳ таоло шариат ҳукмини жорий қилишда мазкур заифликларни ҳисобга олиб қўйган.\n«Ким қасддан қайт қилса, қазосини тутсин», дейилган.\nШарҳ: Қусуқнинг ғолиб келиши оқибатида қайт қилишга мажбур бўлган одам бу ишни ўз ихтиёри билан қилмаслиги маълум. Шунинг учун унинг рўзаси очилмаслиги ҳам табиий. Ўз ихтиёри ила ҳаракат қилиб қайт қилганда эса иш бошқача бўлади. Ҳанафий мазҳабида бундай ҳолда қайт қилганда ҳам оғиз тўлиб қайт қилиш шарт қилинади.\nХулоса қилиб айтганда, рўзадор киши қайт қилмасликка ҳаракат қилиши лозим. Агар бу иш мажбур ҳолда содир бўлса ҳам, рўзаси очилмайди, кўнглини тўқ қилиши керак.\nБомдод намозининг фазли\n17:10 / 24.05.2019 2806\n16:30 / 24.05.2019 643\nЕвропада Имом Мотуридий таълимоти кенг ўрганилмоқда\nЯқинда Имом Мотуридий қаламига мансуб .Китоб аттавҳид, асарининг факсимиле нусхаси билан танишиб чиқдим. Китоб ўта нодир бўлиб, Беларусда, аниқроғи, Беларусь давоми...\n255 15:30 / 23 март\n3684 10:00 / 18.03.2019\n5539 17:10 / 17.02.2019\nРобиъ айтади .Халифанинг элчиси имом Шофеъийга Мисрда қозилик қилишни таклиф этиб келди. Имом Шофеъий .Аллоҳим, агар бу ишнинг оқибати дунё ва диним учун хайрли давоми...\n519 08:22 / 24.05.2020


04 март 2021, Тошкент вақти: 17:51\nСергели туманининг "Ёрқин ҳаёт" маҳалласидаги бир хоналик квартирада ёлғиз яшаётган меҳнат фронти фахрийси Зайтуна Сайфуллина.\nТошкент шаҳридаги “Бошқирд татарлари жамияти” 9 май - Хотира ва қадрлаш куни арафасида Озодликка қаровсиз қолган фахрийлардан иккитасининг аянчли аҳволи ҳақида маълумот йўллади.\nЖамият фаоли Албина Султонова Сергели туманининг "Ёрқин ҳаёт" маҳалласидаги бир хонали квартирада ёлғиз яшаётган меҳнат фронти фахрийси Зайтуна Сайфуллинанинг уч йилдан буён тузук-қуруқ овқат емаганини айтади. Унга кўра¸ юролмай қолган 90 яшар бу меҳнат фахрийси бировнинг ëрдамисиз овқат ейиш ëки ювинишга ярамайдиган ҳолга тушган.\nСултоновага кўра¸ бундай ëрдамга муҳтож қарияларга хизмат кўрсатиши лозим бўлган Соғлиқни сақлаш вазирлигининг Тиббий-ижтимоий ёрдам кўрсатиш бўйича бошқармаси ходимлари бу аëл ҳолидан деярли хабар олмай қўйган:\n- Уруш фахрийси билан 10 кун бирга бӯлдик. Ижтимоий ёрдам ходими кунига бир мартагина келар эди. Қӯшнилари бу кампирнинг бақиришидан шикоят қилишган. Оч қолиб кетган. У ўзи мустақил овқат еёлмайди, мустақил ванна ҳам қабул қилолмайди, мунтазам қаров керак. Қарздорлиги сабаб¸ уйини иссиқ сувдан ҳам узишган. Ҳар куни ҳолидан хабар олиши керак бўлган Сергели тумани тиббий-ижтимоий ёрдам ходимлари келмаган, - дейди Албина Султонова.\nҚаровсиз қолиб кетгани иддао қилинаётган қария фахрийнинг устидан қӯшниларнинг шикояти\nЗайтуна Сайфуллина уруш йилларида Бошқирдистонда қурол заводида ишлаган. Уруш тугаганидан сўнг у Ўзбекистонга келган ва Тошкент шаҳар транспорт бошқармасида ишлаган.\nМеҳнат фронти фаҳрийси ўн кунлаб бир ўзи қолиб кетган.\n“Бошқирд татарлари жамияти” фаоли Албина Султонова Россия элчихонасининг молиявий кўмагида ёлғиз қолган татар-бошқирд фахрийларига ёрдам бериш йўлга қўйилганини айтади:\n- Бармоқ билан санарли даражада қолган уруш фахрийларининг Тошкентда бу қадар аянчли даражада кун кўришидан одам даҳшатга тушади. 90 ёшли ветеран 10 кун битта памперсда қолиб кетган. Биз шу аҳволни кўриб, уларга Россия элчихонаси кўмаги билан ёрдам қилишга ҳаракат қилаяпмиз, - дейди Султонова.\nМеҳнат фронти фахрийси Зайтуна Сайфуллина.\nЎзбекистон президенти Ислом Каримовнинг 1995 йил 27 майда имзолаган “Ўзгаларнинг ижтимоий ёрдамига муҳтож кексалар ва нафақахўрлар, ногиронларга ғамхўрлик кўрсатиш” тўғрисидаги қарорига мувофиқ¸ тиббий-ижтимоий муассаса ходимлари бундай тоифадаги одамлар ҳолидан хабар олиб туриши керак.\nСергели туманидаги “Тиббий-ижтимоий марказ” масъулларидан бири Дилфуза Тўхтаева Озодлик билан суҳбатда уруш фахрийларининг қаровсиз қолганига оид Озодликка билдирилган иддаоларни рад этишга уринди:\n- Сергели туманида 40 та фахрий бўлса¸ шуларнинг ҳар бирига ижтимоий марказдан бир одам қарайди, кечаси маҳалладан одам беркитилган. Уларга пенсиясидан ташқари 170 минг сўмлик озиқ-овқат ҳар ойда берилади. Пенсиясини ўзи олади, имзо қўйиб. Кейин памперсга ишлатилади, нима хоҳласа¸ шу пулга олиб келиб берилади. Уйи қарз бўлса¸ 2012-2013 йилдаги қарзлари қолиб кетган, у пайтда бу аёл қарамоғимизда бўлмаган, шундан қарз бўлиб кетган. У қарз учун биз жавоб бермаймизку, - дейди Дилфуза Тўхтаева.\n“Бошқирд татарлари жамияти” фаоли Албина Султонованинг айтишича, қаровга муҳтож фахрийлар орасида уйини ҳолидан мунтазам хабар олишни таклиф этадиган квартира қаллобларига инъом қилиб, ўзлари кўчада қолганлари ҳам бор:\n- Яна бир уруш фахрийси бор, Нуралиева Октябрина, у деярли кўчада қолган. Квартираси қўлма-қўл бўлган. Қараб турамиз, деб кимлардир квартирасига эгалик қилиб, ўзи кўчада қолган. Ҳозир бу аёл Миробод туманидаги олдинги "Машинасозлар" ётоқхонасида яшайди, у ҳам ёрдамга муҳтож, - дейди Албина Султонова.\nМеҳнат фронти фахрийси Октябрина Нуралиева.\nСергели туман Соғлиқни сақлаш бўлими қошидаги Тиббий-ижтимоий марказ масъулларидан бири Дилфуза Тўхтаева Озодлик билан суҳбатда уруш фахрийларининг уйларига эгалик қилишга уринаётган қаллоблар борлигини эътироф этади:\n- Бизнинг қарамоғимиздаги қарияларни уйига борсак¸ қандайдир шубҳали одамлар ўзларича ғамхўрлик қилаётганини кўрамиз. Қариялар ҳам бир-икки кило гўшт олиб келиб берса¸ уларга уйини инъом қилишга рози бўлиб туради. Лекин ҳозир кўпчилик ветеранлар буни билади. Уйларини запретга қўйган. Чунки булар давлат муҳофазасида, уйлари ҳам. Ҳеч ким сотолмайди, ҳеч ким ололмайди. Мабодо оламдан ўтса, олти ой ичида ҳеч ким чиқмаса, қариндоши меросхўри чиқмаса, давлат ҳисобига ўтади. Биронта ногиронга берилади, болалар уйидан чиққан оилага берилади, - дейди Дилфуза Тўхтаева.\nБу мақолада номлари келтирилган меҳнат фахрийлари телефонда гаплаша олмайдиган заиф аҳволда экани боис, Озодлик уларнинг ўзлари билан суҳбатлаша олмади.\nИккинчи жаҳон уруши даврида қарийб 1,5 миллион ўзбекистонлик фронтга кетган; улардан ярмига яқини уйига қайтмаган.\n“Нуроний” жамғармаси маълумотларига кўра, Ўзбекистонда ҳозир 1800 дан кўпроқ уруш фахрийси қолган. Кўпчилигининг ëши 90 дан ошган уруш фахрийлари сонининг кейинги 10 йил ичида тўрт бараварга камайгани айтилади.


Украинада қолиб кетган ўзбеклар тақдирига назар… « Ўзбекистон Халқ Ҳаракати\nУкраинада қолиб кетган ўзбеклар тақдирига назар…\n12 July 2019 - 8:43\n«Труд» газетасининг 1992 йил 4 июнь сонида «Топшириқ бўйича отув ёки большевиклар бу ишни қандай амалга оширишган?» сарлавҳали катта мақола берилган. Асосан архив ҳужжатларидан иборат бўлган бу мақолада собиқ иттифоқда 1937-38 йиллардаги сталинча қатағон қандай бошланганлиги баён этилган. Унда партия архивидаги пўлат сандиқда узоқ йиллар сақланган, мутлақо махфий саналган қуйидаги ҳужжат билан танишиш мумкин:\nБутунитифоқ Коммунистик (большевиклар) партияси Марказий Қўмитаси № 11 51 94 1937 йил 3 июль.\nЎртоқ ЕЖОВга, вилоятқўм, ўлкақўм, Миллий Компартиялар Марказий Комитетлари котибларига\nМарказий Қўмита Сиёсий бюроси мажлисининг 1937 йил 2 июлдаги 61-баённомасидан кўчирма\nСоветларга қарши унсурлар тўғрисида.\nВилоят, ўлка қўмиталари, миллий Компартиялар Марказий Қўмиталари котибларига қуйидаги телеграмма юборилсин:\n«Шу нарса аниқландики, ўз вақтида турли вилоятлардан шимолий ва Сибирь туманларига сургун қилинган, кейин сургун вақти тугагач, ўз вилоятларига қайтган собиқ қулоқлар ва жиноятчиларнинг катта қисми колхоз ва совхозларда, транспортда ва саноатнинг айрим соҳаларида советларга қарши турли хил ҳаракатлар ва қўпорувчилик ишларининг ташаббускори бўлмоқдалар.\nВКП(б) Марказий Қўмитаси барча вилоят ва ўлка ташкилотлари котибларига, НКВДнинг вилоят, ўлка ва республика вакилларига ватанига қайтган барча қулоқларни ва жиноятчиларни рўйхатга олишни, уларнинг энг душманлик кайфиятида бўлганларини дарҳол ҳибсга олиб, ишини маъмурий тартибда учлик (тройка)да кўриб чиқиб, отиб ташлашни тавсия этади, қолган кам фаолроқ, лекин душман унсурлар қайта рўйхатдан ўтказилиб, НКВД кўрсатган туманларга сургун қилинсинлар.\nВКП(б) МК беш кунлик муддатда Марказий Қўмитага учликлар таркибини, шунингдек, отилиши ҳамда сургун қилиниши лозим бўлган кишилар рўйхатини тақдим этишни таклиф қилади.\nМК котиби СТАЛИН».\nШундан кейин барча вилоятлар ва ўлкаларда вилоят ва ўлка партия қўмитаси биринчи котиби, прокурор ва НКВД бўлими бошлиғидан иборат учликлар тузилди. СССР ички ишлар вазири Ежов махфий равишда ҳар бир республика, йирик шаҳарлар ва вилоятларда одамларни ҳибсга олиб, отиш ва сургун қилиш бўйича режа (разнарядка) белгилади. Масалан, шу режага биноан, Ўзбекистондан 4750 нафар, Москва вилоятидан 35000 нафар, Одессадан 4500 нафар, Грузиядан 5000 нафар киши отилиши ва сургун қилиниши керак эди. Шундай қилиб, яна қама-қама бошланди.\n1937 йилнинг августи рўза ойи эди. Херсон вилоятининг Ястреба хуторида яшаётган ўзбеклар ҳам рўза тутиб, шомдан сўнг хутордаги уйлардан бирида таровеҳ намозини ўқишаётган эди. Шунда бу уйни НКВД ходимлари ўрашди. Намоз ўқиётганларнинг ҳаммасини тинтув қилишиб, қўлларини орқаларига боғлашиб, ҳибсга олишди. Булар орасида Амириллахон ва Абдулҳамид Амирсаидовар ҳам бор эди. Уларга: «Сизлар тўпланиб, денгиз орқали Туркияга қочиб ўтиб кетиш режасини тузяпсизлар», — деб айб қўйишди. Ҳибсга олинганларнинг бир қисми отилди, ака-ука Амирсаидовларга эса 10 йилдан қамоқ жазоси берилди.\nЎша кунларда Херсон вилоятидаги ўртаосиёликлар яшаётган бошқа туманлар ва хуторларда ҳам одамлар ҳибсга олинди.\nАка-ука Амирсаидовлар қамоқ жазосини «қўнғироқдан-қўнғироққача» ўтаб, Ўзбекистонга қайтишди. Амириллахон ака анча йиллар собиқ Қорасув туманидаги Жданов номидаги жамоа хўжалигида бухгалтер ёрдамчиси бўлиб ишлади. Абдулҳамид ака эса Янгийўлдаги мактаблардан бирида муаллимлик қилди. Амириллахон ака 1974 йилда, Абдулҳамид ака 1992 йилда оламдан ўтишди.\nРаҳимжон ака Ёқубжон бундай дейдилар:\n— 1992 йил апрель ойида бир кишидан тасодифан Абдулҳамид ака қазо қилганлигини эшитиб қолдим. Қилаётган ишимни йиғиштириб, Янгийўлга — устозим уйига бордим. Дафн маросимида қатнашиб, марҳумни ўз қўлим билан лаҳадга қўйдим.\nАмириллахон ака билан Абдулҳамид ака мен учун ота-онамдай азиз инсонлар эдилар.


Ҳокимликлар икки йил ичида 120 минг гектар ерни мақсадсиз берган ёки талон-торож қилган - 10.06.2021, Sputnik Ўзбекистон\n2 йилда прокурорлар томонидан 7500дан ортиқ ерга оид қарорларни бекор қилишга оид протест киритилган. 10.06.2021, Sputnik Ўзбекистон\nТОШКЕНТ, 10 июн — Sputnik. Ўзбекистонда 2 йил давомида 120 минг гектардан зиёд ер талон-торож қилинган ёки ҳокимлар томонидан мақсадсиз бериб юборилган ҳолатлар аниқланган. Бу ҳақда АОКАдаги матбуот анжуманида бош прокурор ўринбосари Шавкатжон Раҳимов маълум қилди.Раҳимовнинг сўзларига кўра, 2 йилда прокурорлар томонидан 7500дан ортиқ ерга оид қарорларни бекор қилишга оид протест киритилган. Ўз навбатида, адлия вазири Русланбек Давлетовнинг уйи “снос”га тушганларга ер эмас, пул берилишини маълум қилди.“Уйи сносга тушганлар, ҳарбийлар ва бошқа имтиёзли, ижтимоий ҳимояга муҳтож фуқароларга ер эмас, пул берилади. Яъни имтиёзлар монетизация қилинади, давлат субсидия беради” – деди вазир.Эслатиб ўтамиз, Ўзбекистонда 2021 йилнинг 1 августидан бошлаб ер мулкига тааллуқли барча қонунлар жиддий ўзгариши хабар қилинган эди. Жумладан, ҳокимликларнинг ерни тўғридан-тўғри ажратиш ваколати бекор қилинади.\n11:48 10.06.2021 (янгиланди: 15:03 10.06.2021)\n2 йилда прокурорлар томонидан 7500дан ортиқ ерга оид қарорларни бекор қилишга оид протест киритилган.\nТОШКЕНТ, 10 июн — Sputnik. Ўзбекистонда 2 йил давомида 120 минг гектардан зиёд ер талон-торож қилинган ёки ҳокимлар томонидан мақсадсиз бериб юборилган ҳолатлар аниқланган. Бу ҳақда АОКАдаги матбуот анжуманида бош прокурор ўринбосари Шавкатжон Раҳимов маълум қилди.\nРаҳимовнинг сўзларига кўра, 2 йилда прокурорлар томонидан 7500дан ортиқ ерга оид қарорларни бекор қилишга оид протест киритилган.\n“Маъмурий судлар томонидан ерга оид туман ҳокимларининг 2500дан ортиқ қарори бекор қилинган. Ерга оид қонунчилик бўйича 588 нафар шахсга нисбатан жиноят иши қўзғатилиб, тергов ҳаракатлари олиб борилмоқда” – бош прокурор ўринбосари.\nЎз навбатида, адлия вазири Русланбек Давлетовнинг уйи “снос”га тушганларга ер эмас, пул берилишини маълум қилди.\n“Уйи сносга тушганлар, ҳарбийлар ва бошқа имтиёзли, ижтимоий ҳимояга муҳтож фуқароларга ер эмас, пул берилади. Яъни имтиёзлар монетизация қилинади, давлат субсидия беради” – деди вазир.\nЭслатиб ўтамиз, Ўзбекистонда 2021 йилнинг 1 августидан бошлаб ер мулкига тааллуқли барча қонунлар жиддий ўзгариши хабар қилинган эди. Жумладан, ҳокимликларнинг ерни тўғридан-тўғри ажратиш ваколати бекор қилинади.


Медиация низоларни судгача ҳал этишга кўмаклашади.\nМедиация институти ҳақида сўз борар экан, бу бизнинг ҳаётимизда нечоғлик аҳамиятга эгалигини аввало тушуниб олишимиз керак. Медиация институти бугунги кунда дунёнинг кўпгина мамлакатларида, хусусан, АҚШ, Германия, Буюк Британия, Австрия, Япония, Хитой, Гонконг, Корея Республикаси, Ҳиндистонда ташкил этилган ва муваффақиятли фаолият кўрсатмоқда.\nШунга кўра, “Медиация институти тўғрисида”ги Қонуннинг қабул қилиниши инсон манффатлари йўлида олиб борилаётган ишларнинг давомидир. Мазкур қонунга асосан медиация бу – келиб чиққан низони тарафлар ўзаро мақбул қарорга эришиши учун уларнинг ихтиёрий розилиги асосида медиатор кўмагида ҳал қилиш усулидир.\nМедиатор эса – медиацияни амалга ошириш учун тарафлар томонидан жалб этиладиган шахс ҳисобланади. Мазкур қонуннинг 12-моддасига кўра, медиаторга доир талаблар қўйилган бўлиб, унга кўра медиаторнинг фаолияти профессионал ёки нопрофессионал асосда амалга оширилиши мумкин.\nУшбу инстиутни амалга кириб келиши ўз навбатида одил судловни амалга ошираётган судьяларимиз фаолиятида ижобий самара беришига ишонамиз. Мисол учун, биргина фуқаролик ишлари бўйича туманлараро (туман), шаҳар судларида кўрилган ишларнинг сони 2018 йилда 1 миллион 251 мингга яқин бўлган бўлса, 2019 йилнинг 2- чорагида 488 мингни ташкил этган. Бу эса судьялар иш ҳажмининг тобора ортиб бораётганини кўрсатади. Ўз навбатида, бу улар томонидан қабул қилинаётган ҳал қилув қарорларининг сифатига салбий таъсир кўрсатмасдан қолмайди.\nтомонидан тартибга солиш бўлими бошлиғи


Ўзбекистонда бир суткада 369 нафар коронавирус ҳолати қайд этилди\n9 Yanvar 14:41 COVID-19\nЎзбекистон Республикасида ўтган сутка давомида 369 нафар коронавирус инфекцияси аниқланган.\nШу билан бирга, 7 январ куни 214 та ҳолат қайд этилган, дея хабар беради Соғлиқни сақлаш вазирлиги.\nБундан ташқари, бир суткада икки нафар бемор коронавирусдан вафот этди, пандемия даврида жами 1494 нафар ўзбекистонлик ушбу касалликдан вафот этди. Беморларнинг энг кўп ўсиши 8-январ куни Тошкент (+195) ва Тошкент вилоятида (+56) қайд этилди.\nСоғлиқни сақлаш вазирлигининг таъкидлашича, касалланишлар сонининг ўсиши мамлакатимизда ҳали қайд этилмаган омирон вируси билан боғлиқ эмас.\nЭътибор беринг, ҳолатлар сонининг кўпайишига асосий сабаб – дам олиш кунларининг тугаши, шундан сўнг одамлар ишга кетишди.\nЎзбекистондаги коронавирус: 2021 йил 18-феврал статистикаси\nАҚШ уч дозали эмлаш таклифини рад этди


3 ноября, 2021, 15:50\nТеги:Жасур Яхшибоев | Шериф | Интер | ЛЧ УЕФА\nҲаммани Жасурнинг майдонга қайтиши қизиқтирмоқда\nЕвропада Чемпионлар лигаси гуруҳ босқичининг тўртинчи тур учрашувлари давом этмоқда. Биз учун аҳамиятлиси бугун Жасур Яхшибоевнинг жамоаси – “Шериф” ўз майдонида Италия чемпиони “Интер”ни қабул қилади.\nМаълумки, “Шериф” Молдова тарихида илк бор қитъанинг энг нуфузли турнири гуруҳ босқичида иштирок этмоқда. Дастлабки икки турдаёқ “Шахтёр” ва “Реал”ни мағлубиятга учратиб, мавсум кашфиётига айланган тирасполликлар тарихга ўз номини ёзиб қўйишга улгурди.\nКетма-кет икки ғалабадан сўнг, Юрий Вернидуб шогирдлари учинчи турда “Сан-Сиро”да “Интер”га 1:3 ҳисобида мағлуб бўлди. “Реал”га гол урган ўйинда жароҳат олган Жасур Яхшибоев Италиядаги тўқнашувда жамоасига ёрдам бера олмаганди.\nЖасурнинг жароҳати жиддий бўлиб чиққанидан хабарингиз бор. Ҳатто ҳужумкор футболчимиз узоқ кутган таклиф – Ўзбекистон миллий терма жамоасига чақирув олган бўлса-да, айнан жароҳати туфайли Сречко Катанец кўригига кела олмади.\nЯхшибоев бир неча ҳафта давомида даволанди ва спорт формасини тиклашга вақт сарфлади. Натижада у терма жамоа йиғини, Европа Чемпионлар лигаси ва миллий чемпионат ўйинларини ўтказиб юборди.\nҲамюртимизнинг умумий гуруҳ машғулотларга қайтганига узоқ вақт бўлгани йўқ. У Молдова кубогида “Саксан” ва миллий чемпионатда “Петрокуб” жамоаларига қарши учрашувларда қатнашди. Шунда ҳам Яхшибоев захирадан майдонга тушиб, бир неча дақиқа ҳаракат қилган бўлса-да, анча фаол ўйнади.\n“Интер”га қарши учрашув олдидан ташкил қилинган расмий матбуот анжуманида журналистлар “Шериф” бош мураббийи Юри Вернидубдан таркиб борасидаги муаммоларни инобатга олиб, жамоа муваффақиятларига катта ҳисса қўшиб келган Жасур Яхшибоевнинг муҳим баҳсга тайёргарлик даражаси ҳақида сўрашди.\n- Жасур Яхшибоев учрашувни интиқлик билан кутяпти ва биринчи дақиқаданоқ курашишга тайёр. У жанговар кайфиятда ва бор кучи билан ҳаракат қилмоқчи, - деди бош мураббий Юрий Вернидуб.\nЯхшибоев фаолиятига оид яна бир қизиқарли маълумот. “Пахтакор” тарбияланувчиси бир неча совринлар соҳиби ҳисобланади. У 2017 йилда ёшлар ўртасидаги Осиё чемпионатида олтин медални қўлга киритган. Кейинги йили “Пахтакор” таркибида Ўзбекистон чемпионати бронза медали совриндори бўлди.\nЛегионер сифатидаги ютуқлари ҳам анча салмоқли. 2020 йили “Шахтёр-Солигорск” сафида Беларус чемпиони ва олий лиганинг энг фойдали ўйинчиси номинацияси ғолиби бўлди. 2021 йилнинг бошида Польшанинг “Легия” жамоаси билан шартнома имзолаган ҳамюртимиз ёзда ушбу мамлакат чемпионлигига ҳам сазовор бўлди.\n“Легия”да етарли ўйин амалиётиг а эга бўлмаган Жасур Яхшибоев ёзги трансферлар мавсуми ёпилиши арафасида ижара асосида “Шериф”га кўчиб ўтди. Легионеримизнинг имкониятларини яхши билган тирасполликлар бош мураббийи Юрий Вернидуб Чемпионлар лигаси гуруҳ баҳслари олдидан жамоасини Яхшибоев ёрдамида кучайтиришга қарор қилганини маълум қилганди.\nҲар ҳолда Жасур ўзига билдирилган ишончни ортиғи билан оқлаяпти. Қолаверса, жаҳон футболининг энг нуфузли турнирида “Реал” дарвозасига “Сантьяго Бернабеу”да гол уриш ҳаммага ҳам насиб қилмайди.\nҚизиқ томони шундаки, “Шериф” жорий мавсумда Молдова чемпионлигига жуда яқин турибди. Яхшибоев жамоаси ҳозирча 31 очко билан учинчи ўринда бормоқда. Тирасполликлар юқори турган икки жамоа – “Милсами” ва “Петрокуб”дан уч очкога орқада қоляпти. Бироқ, “Шериф” ҳар икки етакчини ҳам ўзаро учрашувларда таслим қилган ва захирасида учта учрашув бор. Агар жамоа шу баҳсларда ижобий натижа қайд этса, икки пешқадамга етиб олиб тугул улардан ўзиб ҳам кетади.\nАгар “Шериф” чемпионат олтин медалларига эга чиқса, Жасур Яхшибоев бир йил муддатда учта мамлакат чемпионлигини қўлга киритган ягона футболчимиз сифатида тарихга ўз номини муҳрлайди.\n“Шериф” – “Интер” учрашуви бугун тунда Тошкент вақти билан 01:00 да бошланади.\nҚойил Жасур насиб қилса бир йил ичида шу бу йил Беларус, Полша ва Малдова чемпиони бўлар эканда. Мана сизга омад. Балли омадингни берсин Жасур ЕЧЛда ҳам гуруҳдан чиқишини кутию оламиз. Олға Жасур ва Шериф...\nбугун Яхшибоев камандаси ЛЧда Интер билан уйниркан Uzbekistan Legioners телеграм каналида уйин хаволаси ва асосийда тушиши мумкинлиги хакида видеоси хам жойлашибти


Кетодол | medu.uz - Дорилар ҳақида маълумотлар ўзбек тилида\nHome Йўриқномалар Кетодол\nПрепаратнинг савдо номи: Кетодол\nёрдамчи моддалар: натрий хлориди, натрий гидроксиди, этил спирти, инъекция учун сув.\nТаъсир механизми циклооксигеназа 1 ва 2 ферментини асосан периферик тўқималарда носелектив сусайтириши билан боғлиқ бўлиб, бунинг оқибатида оғриқ сезувчанлиги, терморегуляция ва яллиғланиш модуляторлари бўлган простагландинлар биосинтезини тормозланиши ҳисобланади.\nМушак ичига (м/и) юборилганидан сўнг оғриқ қолдирувчи таъсири мувофиқ равишда 0,5 соатдан сўнг намоён бўлади, максимал самарасига 1-2 соатдан сўнг эришилади.\nБиокираолишлиги – 80-100%, м/и юборилганида тез ва тўлиқ сўрилади. 30 мг м/и юборилганидан сўнг қон плазмасидаги максимал концентрацияси (Сmах) -1,74-3,1 мкг/мл, 60 мг – 3,23-5,77 мкг/мл, максимал концентрациясига эришиш вақти мувофиқ равишда – 15-73 минут ва 30-60 минутни ташкил қилади. 15 мг вена ичига (в/и) инфузия қилинганидан кейин Сmax – 1,96-2,98 мг/мл, 30 мг – 3,69-5,61 мг/мл ни ташкил қилади. Мувозанат концентрациясига (Сss) эришиш вақти парентерал юборилганида – 24 соат суткада 4 марта (субтерапевтикдан юқори дозада) буюрилганида ва м/и 15 мг юборилганида – 0,65-1,13 мкг/мл ни ташкил қилади, 30 мг юборилганида – 1,29-2,47 мкг/мл; 15 мг в/и инфузияда – 0,79-1,39 мкг/мл, 30 мг – 1,68-2,76 мкг/мл ни ташкил қилади.\nЮборилган дозанинг 50% дан ортиқроғи жигарда метаболизмга учрайди ва фармакологик фаол бўлмаган метаболитлари ҳосил бўлади. Асосий метаболитлари буйрак орқали чиқариладиган глюкуронидлар ва р-гидроксикеторолакдир 91% буйрак орқали (40% метаболитлари кўринишида) ва 6% ичак орқали чиқарилади.\nБуйрак фаолияти меъёрида бўлган пациентларда ярим чиқарилиш даври (Т1/2) ўртача 5,3 соатни ташкил қилади (30 мг препарат в/и юборилганидан кейин 3,5-9,2 соат; 30 мг в/и юборилганидан кейин – 4-7,9 соат). Кекса ёшдаги беморларда Т1/2 узаяди, кичик ёшдагиларда эса қискаради. Жигар фаолияти Т1/2 га таъсир этмайди. Буйрак фаолиятини бузилиши бўлган пациентларда қон плазмасидаги креатинин концентрацияси 19-50 мг/л (168-442 ммоль/л) бўлганида Т1/2 10,3-10,8 соатни, буйрак етишмовчилиги янада кучлироқ намоён бўлса – 13,6 соатдан ортиқни ташкил этади.\nМ/и 30 мг юборилганида умумий клиренси соатига 0,023 л/кг (кекса пациентларда соатига 0,019 л/кг) ни ташкил қилади, 30 мг в/и инфузия қилинганидан кейин – 0,03 л/кг/соатни ташкил қилади; буйрак етишмовчилиги бўлган пациентларда қон плазмасидаги креатинин концентрацияси 19-50 мг/л бўлганида м/и 30 мг юборилганида – соатига 0,015 л/кг ташкил қилади.\nОғриқнинг жадаллиги ва беморнинг реакциясига мувофиқ танланган минимал самарали дозаларда м/и чуқур қилинади, аста-секин (ёки в/и оқим билан) камида 15 секунд давомида юборилади. Зарурати бўлганида бир вақтда қўшимча опиоид анальгетикларини камайтирилган дозаларда буюриш мумкин.\nМ/и ва в/и юборишдаги бир марталик дозалари:\n– 65 ёшгача бўлган катталар ва 16 ёшдан ошган болаларга биринчи юборишда 10-60 мг, сўнгра ҳар 6 соатда 10-30 мг дан (одатда 30 мг дан ҳар 6 соатда) юборилади;\n– 65 ёшгача бўлган катталар ва 16 ёшдан ошган болаларга 10-30 мг оқим билан юборилади, сўнгра – 10-30 мг дан ҳар 6 соатда, инфузоматор ёрдамидаги узлуксиз инфузияда бошланғич доза – 30 мг, сўнгра инфузия тезлиги 5 мг/соатни ташкил қилади.\n– 65 ёшгача бўлган катталар ва 16 ёшдан ошган болалар учун максимал суткалик доза 90 мг дан ошмаслиги керак, 65 ёшдан ошган ёки буйрак фаолиятини бузилиши бўлган беморлар учун ҳар м/и ҳам, в/и ҳам доза 60 мг дан ошмаслиги керак.\nВ/и узлуксиз инфузия 24 соатдан ортиқ давом этмаслиги лозим.\nПрепаратни парентерал юборишдан уни ичга қабул қилишга ўтишда, иккала шаклдаги препаратнинг умумий суткалик дозаси ўтиш кунида 65 ёшгача бўлган катталар ва 16 ёшдан ошган болалар учун 90 мг дан ошмаслиги керак, 65 ёшдан катта ёки буйрак фаолиятини бузилиши бўлган беморлар учун эса 60 мг дан ошмаслиги керак. Бунда ўтиш кунида таблеткалардаги препаратнинг дозаси 30 мг дан ошмаслиги керак.\nТез-тез – 3% дан кўпроқ, тез-тез эмас – 1-3%, кам ҳолларда – 1% дан кам.\nОвқат ҳазм қилиш тизими томонидан тез-тез (айниқса ёши 65 дан ошган, анамнезида меъда–ичак йўлларининг эрозив-ярали шикастланишлари бўлган кекса ёшдаги пациентларда) – гастралгия, диарея, тез-тез эмас – стоматит, метеоризм, қабзият, қусиш, меъданинг тўлиб кетиши ҳисси; кам ҳолларда – кўнгил айниши, меъда-ичак йўлларининг эрозив-ярали шикастланишлари (шу жумладан перфорация билан ва/ёки қон кетиш билан кечувчи – абдоминал оғриқлар, эпигастрал соҳасида спазм ёки ачишиш, аҳлатда қон ёки мелена, қон аралаш қусиш ёки «кофе қуйқаси» туридаги қусиш, кўнгил айниши, жиғилдон қайнаши ва б.), холестатик сариқлик, гепатит, гепатомегалия, ўткир панкреатит.\nМарказий нерв тизими томонидан: тез-тез – бош оғриғи, бош айланиши, уйқучанлик, кам ҳолларда – асептик менингит (иситма, кучли бош оғриғи, тиришишлар, бўйин ва/ёки бел мушакларининг ригидлиги), ўта юқори реактивлик (кайфиятни ўзгариши, безовталик), галлюцинациялар, депрессия, психоз.\nЮрак-қон томир тизими томонидан: тез-тез эмас – артериал қон босимини ошиши, кам ҳолларда – хушдан кетиш.\nТери қопламалари томонидан: тез-тез эмас – тери тошмаси (шу жумладан макулопапулёз тошмалар), пурпура, кам ҳолларда – эксфолиатив дерматит (қалтираш билан ёки у сиз кечувчи иситма, терини қизариши, зичлашиши ёки пўст ташлаши, танглайнинг бодомсимон безларини шиши ёки оғриғи), эшакеми, Стивенс-Джонсон синдроми, Лайелл синдроми.\nМаҳаллий реакциялар: тез-тез эмас – препарат юборилган жойида ачишиш ёки оғриқ.\nБошқалар: тез-тез – шишлар (юз, болдирлар, тўпиқлар, бармоқлар, оёқ панжаларини шиши, тана вазнини ошиши); тез-тез эмас – кучли терлаш, кам ҳолларда – тилни шиши, иситма кузатилиши мумкин.\nПиразолон қатори дори воситаларини ўзлаштираолмаслик, гиповолемия (уни чақирган сабабидан қатъий назар), қон кетиши ёки уни ривожланишининг юқори хавфи, аортокоронар шунтлашдан кейинги холат, тасдиқланган гиперкалиемия, ичакнинг яллиғланиш касалликлари.\nПарацетамол билан бирга қўллаш унинг нефротоксиклигини, метотрексат билан – гепато- ва нефротоксиклигини оширади. Кеторолак ва метотрексатни, метотрексатни паст дозалари ишлатилганидагина бирга буюриш мумкин (қон плазмасида метотрексатнинг миқдорини назорат қилиш лозим).\nКеторолакни қўллаш фонида метотрексат ва литийнинг клиренси камайиши ва бу моддаларнинг токсиклиги кучайиши мумкин. Билвосита антикоагулянтлар, гепарин, тромболитиклар, антиагрегантлар, цефоперазон, цефотетан ва пентоксифиллин билан бир вақтда буюриш қон кетиши хавфини оширади. Гипотензив ва диуретик препаратларнинг самарасини камайтиради (буйракларда простагландинлар синтези пасаяди). Опиоид анальгетиклар билан мажмуада қўлланганида, бу препаратнинг дозалари анча камайтирилиши мумкин, чунки уларнинг таъсири кучаяди.\nИнъекция учун эритма 0,9% ли физиологик эритма, 5% ли декстроза эритмаси, Рингер ва Рингер-лактат, «Плазмалит», шунингдек аминофиллин, лидокаин гидрохлориди, допамин гидрохлориди, қисқа таъсир этувчи одам инсулини ва гепариннинг натрийли тузини сақловчи инфузион эритмалари билан мутаносибдир.\nСимптомлари (бир марта юборилганида): қоринда оғриқ, кўнгил айниши, қусиш, меъда-ичак йўлларини эрозив-ярали шикастланиши, буйрак фаолиятини бузилиши, метаболик ацидоз.\nДаволаш: симптоматик (организмнинг ҳаётий зарур фаолиятларини бир маромда сақлаб туриш). Диализ – кам самарали.


Депутатларнинг навбатдаги манзили 14-умумтаълим мактаби бўлди\n10.10.2020 Чоп этиш учун\nТаълим ва тарбиянинг асоси, пойдевори – мактаб. Шу боис, ҳар бир давлат таълим тизимини ривожлантиришга алоҳида эътибор беради. Агар ривожланган мамлакатларнинг тарихига назар ташласак, уларда жамият ҳаётини ўзгартишга қаратилган ислоҳотларни, биринчи навбатда таълим тизимидан бошланганини кўрамиз. Таълим муассасаларида берилган билим ватан равнақи, юрт тараққиётига қўйилган пойдевор, десак муболаға бўлмайди. Шу боис, Президентимиз Шавкат Мирзиёев томонидан таълим тизимини ривожлантириш борасида изчил ва кенг кўламли ислоҳотлар амалга ошириляпти.\nЯқинда давлатимиз раҳбари 1 октябрь — Ўқитувчи ва мураббийлар кунига бағишланган тантанали маросимдаги нутқида мактабларнинг инсон ҳаётидаги аҳамиятига алоҳида урғу бериб ўтди. Шунингдек, парламент вакилларидан маҳаллий кенгашларнинг мактаблар билан ишлаш тизимини алоҳида назоратга олиб, ушбу жараёнларга яқиндан кўмак беришлари сўралди ва умумтаълим мактаблари билан ишлашни янада кучайтириш бўйича тегишли чора-тадбирларни ишлаб чиқиш таклифи берилди.\nОлий Мажлис Қонунчилик палатаси депутатларининг Қашқадарё вилоятига сафарининг навбатдаги манзили Касби туманидаги 14-умумтаълим мактаби бўлди. Халқ вакиллари бу ерда мамлакатимиз Президентининг 2019 йил 26 ноябрдаги “Замонавий мактаблар”ни ташкил этиш чора-тадбирлари тўғрисида”ги қарори ижроси билан қизиқдилар. Бу ерда мактабнинг 385 ўринли қўшимча биноси қурилиб, асосий бинони мукаммал таъмирлаш ишлари якунига етказилгани маълум бўлди.\nМактаб жамоаси билан кечган суҳбатда устоз-мураббийлар бугун таълим соҳасига берилаётган юксак эътиборга ўзлари амалда гувоҳ бўлиб турганлари, мактабнинг таъмирланишидан ториб, унинг жиҳозланишигача бугунги кун талабларига тўлиқ жавоб бериши, буларнинг барчаси албатта таълим сифатини оширишга хизмат қилиши айтиб ўтилди.\nКўришлар сони: 171


XXI аср "Эл класико"сининг энг яхши футболчилари. ТОП-12\n30 октябрь, 2018, 15:02 1593\nТеглар:Барселона | Реал | Криштиану Роналду | Лионель Месси\nСўнгги "Эл класико"да "Барселона" "Реал"ни 5:1 ҳисобида мағлуб қилди\nФутбол мухлислари жаҳоннинг энг кучли жамоаларидан “Реал” ва “Барселона” ўртасидаги ҳар қандай учрашувни ўзгача қизиқиш билан томоша қилишади. Айниқса ўтган йиллар давомида “Эл клсико” деб аталмиш тўқнашув қайсидир маънода Лионель Месси ва Криштиану Роналду ўртасидаги қарама-қаршиликка ҳам айланиб кетди. Бироқ бу мавсумдаги илк тўқнашувни Месси жароҳати сабабли ўтказиб юборган бўлса, Роналду анча илгарироқ ёзда “Ювентус”га йўл олган эди. Шу сабаб мухлислар ушбу юлдузларсиз “Эл класико”ни томоша қилишди ва ўзларига янги “қаҳрамонлар”ни кашф этишди.\nТарихга назар солсак, Касильяс тез-тез “Барселона”га қарши ўйин ўтказар эди, аммо ҳар доим ҳам қаҳрамон бўлармиди? Икер голлар ўтказиб юборган ва ютқазган вақтлари ҳам кам эмас ва ҳаттоки, энг муҳим паллада хато қилган вазиятлари ҳам йўқ эмас. Алвес ва Марсело эса бошқа футболчиларга қараганда кўпроқ “энг даҳшатли” “Эль класико”ларда қатнашган. Аммо улар эсда қоларли вазиятларни кам амалга оширган.\nГап ҳар доим фақат голларда бўлмаган. Шундай экан “Эл класико” тарихидаги энг яхшиларни топишга уриниб кўрамиз. Бензема “Эл класико”да 8 та гол урган, аммо уларнинг барчаси муҳим ва ғалаба олиб келмаган. Камдан кам ҳолларда Каримни қаҳрамон дейиш мумкин. Фигу ва Пике, Модрич ва Кроос, ҳаттоки Неймар XXI асрдаги “Эл класико” тарихига киришади.\nБироқ асосий қаҳрамонлар сифатида бошқа футболчиларни танладик. Гарчи баъзи ҳолларда уларни алоҳида ажратиш жуда қийин бўлса ҳам. Аммо сиз азиз ўқувчилар бу борада ўз фикрларингизни билдирган ҳолда бизга ёрдам берасиз деган умиддамиз.\nЎтган асрда бразилиялик футболчи “Барселона”да ажойиб фаолиятини ўтказган. Унинг ўзгача тажрибаси “Эл класико” ажралиб турган, фақатгина “Реал” либосида. Унда Луиш Фигу сингари тарих бўлмаган. Барселона ва Мадридда Роналдо бирдек севилган. Бразилиялик футболчи Ла Лигада “Барселона”га қарши ўтган ўйинларда 4 гол киритган. Бу ўйинларнинг ҳар бирида “Реал” очко ишлаган – 2 ғалаба ва 2 дуранг. Ҳаттоки, бошқа ўйинларда Роналдо “қироллик клуби”нинг Испания чемпиони бўлишида катта ёрдам берган, бироқ “Барселона” билан бундай бўлмаган.\n11-ўрин. Самуэль Это'О\n“Реал”га ўтишдан бош тортган африкалик футболчи “Барселона” билан доимо рақибга катта муаммо туғдирган. Роналдо шунча ўйин ва вақт бўлмаганда “Эл класико”лар тарихига кирмаган бўларди. Ўз даврида шундай натижа билан Тьерри Анри ҳам ажралиб турган бўларди. Бироқ Это'О тўртта ўйин ўтказган бўлсада, улардан учтасида “Барселона” билан ишончли тарзда зафар қучган ва ҳаттоки, иккитасида йирик ҳисоб қайд этилган.\n10-ўрин. Луис Суарес\nЛуис Суаресда “Эл класико”да 13 гол бор, аммо испаниялик футболчи барча голларини XX асрда киритган. Уругвайлик Суарес эса “Эл класико”га яқинда келган. У ўтказилган 7 ўйиндан учтасида ўз жамоасининг ғалабасига голлари муносиб ҳисса қўшган – 2:1, 0:4 ва 0:3. “Сантьяго Бернабеу”да Суарес “Реал”га ашаддий рақиб эди.\n9-ўрин. Серхио Рамос\nЖанжалкаш, қўпол, қаттиққўл Рамос янги аср “Эл класико”сининг энг таниқли футболчиларидан. Серхио Месси бошчилигидаги “Барселона”га қарши ўйинлардаги тўполонларда тез-тез кўзга ташланади. Лионелда мағлубиятдан кўра, ғалаба кўпроқ. Кўп ҳолларда Рамоснинг хатосидан унумли фойдаланади. Шундай бўлсада, испаниялик футболчи “Эл класико”да тўрт марта боши билан гол урган. Гарчи ҳимоячи бўлсада, натижаси жуда яхши. Энг муҳими “Барселона”га қарши ўйнашни ёқтиради.\n8-ўрин. Карлес Пуйоль\nҲеч ким у кетганидан кейин “Эл класико”да шу вақтгача кўп гол ўтказиб юборган дарвозабонларни кўрмаган бўлса керак. Ҳаттоки, Касильяс ҳам “Барселона” қарши ўйинларда шунча муваффақиятли учрашувларни йиға олмаган. Аммо Пуйоль “Барселона”ни қанотида ва марказида ўйнашни ўзлаштирди. Кучли ўнталикка кириб, кўпчилик учун ушбу қарама-қаршиликнинг “тирик афсонаси”га айланди. Нафақат каталон клуби учун, балки бутун испан футболи учун ҳамдир. Адолатли ва жанговар ҳимоячи “Реал” устидан қозонилган йирик ғалабаларда иштирок этган. Шу жумладан “Сантьяго Бернабеу”даги тарихий ғалабада (2:6) Пуйоль голлардан бирига муаллифлик қилган.\n7-ўрин. Андрес Иньеста\nКаспер лақабли кўзга ташланмас, вазмин футболчи “Барселона” мактабига тушгандан кейин ҳар доим “Эл класико” қаҳрамонига айланмаган. 30 га яқин баҳсларда Иньеста голлар кам урган бўлсада, голли узатмалар бўйича рекордчи ҳисобланади. У “Реал”га қарши ўйинларнинг барчасида ўйин структурасида муҳим рол ўйнаган.\n6-ўрин. Зинедин Зидан\nФранциялик футболси “Эл класико”да ҳам футболчи ва ҳам мураббий сифатида зафар қучган. Бу ажойиб натижа. Бунгача кўплаб “Барселона” ёки “Реал”ни бошқарган таниқли мураббийлар ҳам ушбу натижани қайд эта олишмаган. Зинедин 20 га яқин “Эл класико”да қатор кўзга кўринган ғалабаларни қайд этган. “Реал”нинг бошқа кўплаб юлдузлари фақатгина ғалаба қозонмаган, “Барселона”дан мағлуб ҳам бўлган, аммо бу ерда ушбу дуэл учун “афсонавий фигура” муҳим аҳамиятга эга.\nҲа, у “Эл класико” тарихида бошқалардан кўп ўйин ўтказиш бўйича рўйхатга кирмайди. Роналдиньо “Реал” дарвозасина Уго Санчес, Саморано ёки Бензема “Барселона” дарвозасига киритганчалик кўп гол урмаган. Аммо Роналдиньо – ушбу қарама-қаршиликнинг ажойиб қаҳрамони. Баъзан “Сантьяго Бернабеу”да рақибни жуда қийин аҳволга солиб қўя олган. Роналдиньо ўз номини “Эл класико”лар тарихида 4 ўйинда кетма-кет 5 гол уриб, ажойиб натижа қайд этган. Фақатгина Роналду 6 ўйинда 7 гол киритиб, бу борада етакчига айланган.\n4-. Рауль Гонсалес\nУшбу футболчи Испания чемпионатларида “Барселона”га 11 та гол урган. Яна тўртта голги турли турнирларда киритган ва “Эл класико”лар тарихий рўйхатида тўпурарлик борасида учинчи ўринни банд этган. Ушбу рўйхатимизда эса тўртинчи. Раул билан “Реал” ҳар доим “Барселона”ни мағлуб этмаган, бироқ у бор вақтларда кўпроқ устунликка эаг чиққан. Ҳужумчи янги асрла тўрт марта Ла Лигани ютган, айнан янги асрда у “Барселона”ни 4:2 ёки 4:1 ҳисобларида мағлуб этган ўйинларда гол урган.\n3-ўрин. Хави Эрнандес\n“Барселона” янги ўйин услубининг ажойиб ижрочиси. Роналдиньосиз у прессинг қила олган. Хависиз “тики-така” туғилмаган бўларди. Ҳаттоки, Иньеста ҳам шунча вақт Эрнандес ва Гвардиола сингари тўпга эгалик қила олмаган. Хавига “Эль Класико”даги рекордни янгилаш учун битта ўйин етмаган. Бу борада “Реал” футболчиси Мануэл Санчес 43 ўйин билан етакчилик қилади. Хавида 42 ўйин. Бироқ у “қаймоқранглилар”га қарши ўйинларда бетакрорлиги билан ажралиб турган ва ушбу рўйхатга киритга тўлиқ ҳақли. “Барселона”нинг сафарда 2:6 ҳисобида ғалаба қозонишида унинг 4 та голли узатмаси муҳим роль ўйнаган. Шунчаки, ажойиб!\n2-ўрин. Криштиану Роналду\nХорижлик футболчининг XXI асрда “Эл класико” тарихининг муҳим бир қисми бўла олгани жуда ҳайратланарли. Аммо Роналду “Барселона”га 18 та гол уриш учун етарли даражада “Реал”да ўйнади. Афсонавий Ди Стефано билан қиёслаганда Альфредо Примерада “Барселона”га 14 гол урган. Португалиялик футболчида 9та. Фарқи Ди Стефано 20 асрда эришган. Бу ерда эса Роналдунинг “Эл класико”даги қаҳрамонлиги ҳақида гап кетмоқда. Роналду “Реал” “Барселона”га қарши 30 ўйиндан 14 тасида мағлуб бўлган. Яна 8 ғалаба ва 8 дуранг бор. Бу унинг хизмати. Мағлуб бўлган ўйинларда ҳам голлар урган, аммо тез-тез айнан Криштиану “Реал”ни қутқариб қолган.\n1-ўрин. Лионель Месси\nБарча даврларнинг рекордчиси. 38 ўйинда 26 гол ва 14 ҳаммуаллифлик. “Реал”га қарши ўйинларда 17 ғалаба, 12 мағлубият ва 9 дуранг. Мануэль Санчис, Хенто ва Хави “Эл класико”да аргентиналик футболчидан кўра кўпроқ ўйин ўтказган, аммо XXI асрда ва ушбу қарама-қаршиликнинг бутун тарихида “қирол” сифатида айнан Лионель эътироф этилади. Роналду ҳам ажойиб натижалар кўрсатган, аммо голлар бўйича иккинчи ўринда у. Бироқ Лионель голлари сонига 30 тагача етказиб олиши мумкин. Бу натижа 21 аср сўнгги қадар такрорланмаслиги ҳам мумкин. Бу фақатгина тахмин холос. Қолганини вақт кўрсатади.


Рўзиқул Бердиев: “Йигитларимиз ўйинга тайёр” / CHAMPIONAT.asia\n18:00Назорат ўйини. Ўзбекистон чемпиони "Рубин" билан дуранг ўйнади 5 17:53Пеле касалхонага ётқизилди 7 17:27Шавкат Муллажоновни табриклаймиз! 10 17:18Хориж нашри Ўзбекистон U23 - Япония U23 баҳсини "Ливерпуль" - "Манчестер Сити" ўйинига тенглаштирди (+ФОТО) 50 17:18Ўзбекистон U-23нинг рақиби аниқланадиган ўйинда Фарҳод Абдуллаев ишлайди 1 17:16Умид Аҳмаджонов ёш ҳакамларни танлаб олиш мезонларини тасдиқлади 2 17:14Тунда футбол! "Олимпияштадион"да "немисча кино" 7 16:59Дунёнинг энг кўп маош олувчи футболчилари. Уларнинг икки нафари "Шанхай СИПГ"дан (ТОП-10) 21 16:51Olamsport: Ўзбекистонда профессионал бокс оқшоми ташкил қилинади, UFC 223'да Нурмагомедов - Фергюсон жанги бўлади 2 16:33Хажиме Мориясу: "Ўйиндан олдин ҳам айтгандим, Ўзбекистон жисмоний томондан кучли жамоа" 52 16:29“Бухоро” бугун яна Тошкентда йиғилди 6 16:24Равшан Ҳайдаров: "Бу ғалабани кеча ҳалок бўлган юртдошларимизнинг оила аъзоларига бағишлаймиз" 54 16:20"Рубин" - "Локомотив". Учрашувни тўғридан-тўғри томоша қилинг (ВИДЕО) 9 16:10Блан ПСЖ - "Реал" учрашуви ҳақида: "Пуллар футбол ўйнай олмайди" 33 16:07Футзал. Жиззах вилоят чемпионатида 6-тур бўлиб ўтди 1\nРўзиқул Бердиев: “Йигитларимиз ўйинга тайёр”\n07 фев 19:42\nБугун ўтказилган ўйинолди матбуот анжуманида дастлаб “Насаф” бош мураббийи жамоаси бош мураббийи Рўзиқул Бердиев ва жамоа сардори Артур Геворкян иштирок этишди.\n-Эртага шиддатли ва муросасиз беллашувга гувоҳ бўламиз, -дея гап бошлади “Насаф” устози. – Чунки ҳар иккала жамоанинг ҳам мақсади ғалаба қозониш. “Ал Жаиш” Қатарнинг энг кучли жамоаларидан бири ҳисобланади. Шу боис ўйин осон кечмаслигини ҳис қилиб турибмиз. Биз ушбу ўйинга қадар Туркия ва БААга ўқув-йиғин машғулотларини олиб бордик. Ўйлайманки, эртанги ўйинга жамоамиз ҳар томонлама тайёр. Мухлисларимизни хурсанд қилишга ҳаракат қиламиз.\n-Плей офф ўйинининг битта учрашувдан иборат эканлигини ҳисобга олсак ўйин 90 дақиқадан кўпроқ давом этиши мумкин…\n-Албатта буни ҳам ҳисобга олганмиз. Шу боис йиғинларда жисмоний тайёргарликка асосий эътиборни қаратдик. Футболчиларимиз бу каби вазиятларга ҳам тайёр.\n-Таркибда йўқотишлар йўқми?\n-Жамоамизнинг етакчи футболчиси, мамлакат терма жамоаси аъзоси Шоҳруҳ Гадоев жароҳати боис ҳозир биз билан бирга эмас. Шунингдек, яна бир ҳимоячимиз Алишер Юсупов виза билан боғлиқ муаммолар туфайли Қатарга келолмади. Қолган барча футболчиларнинг соғлиғи жойида. Улар биз билан Доҳага келган.\nАртур Геворкян: -Эртага янги мавсумнинг илк расмий учрашувини ўтказами ва б уўйиннинг аҳамиятини ҳис қилиб турибмиз. Рақибнинг кучини биламиз. Мақсадимиз яхши ўйин кўрсатиб мақсадга эришиш.\n-Плей-офф ўйини бир учрашувдан иборат эканлиги ва уни сафарда ўтказиш қийинчилик туғдирмайдими?\n-Биз биринчи марта сафарда ўйин ўтказаётганимиз йўқ. Шу сабабли мураббий кўрсатмаларини бажаришга ҳаракат қиламиз. Ҳаяжонланмасдан бирчамиз бир ёқадан бош чиқариб, фақат ғалаба учун ҳаракат қиламиз.


Флоренцияда мега-масжид қурилиши режалаштирилмоқда\nМанзилингиз:Муслимаат»Бош саҳифа»Янгилик ва хабарлар»Флоренцияда мега-масжид қурилиши режалаштирилмоқда\nBy Muslimaat.uz on\t Aprel 14, 2016 Янгилик ва хабарлар\nФлоренция раҳбарлари мусулмонлар учун янги уй қуриш ҳаракатидалар. Чунки шаҳарнинг марказий жомеъ масжиди 1000 га яқин диндорларни сиғдиришга кичиклик қиляпти.\nЛомбардия консерваторлар партияси янги масжидлар қурилишига чегаралар қўйган. Шунга қарамасдан, Тоскананинг Флоренция шаҳри, шаҳарнинг тарихий марказидан мусулмонлар учун мега масжид қуришни режалаштирмоқдалар. Чунки ҳозирги кунда мусулмонлар ибодатларини Борго Аллегрида жойлашган, илгари гараж булган 400 метрлик ерда ўтказмоқдалар.\n«Islamdag.ru» нинг «Thelocal.it».маълумотларига асосланиб хабар беришича, жума кунлари намозга келганларнинг аксари масжиддан ташқарида, кўчаларда намоз ўқишга мажбур бўладилар.\n«Бу – ҳам масжидимиз, ҳам шаҳар шаънига ёмон таъсир қилувчи анчагина ачинарли ҳолатдир»,– дейди Флоренция имоми Иззедин Элизир «TheLocal» нашрига берган интервьюсида.\nБугунги кунга Флоренцияда учта масжид мавжуд бўлиб, Борго Аллегрида жойлашгани шаҳарнинг тарихий марказидаги ягона масжиддир. У диний кутубхона ҳамда илмий тадқиқотлар марказини ўз ичига олган.\nФлоренция мусулмонлар идораси аъзоларининг шаҳар кенгаши раҳбарлари билан бўлган учрашувида янги масжид ва унга кўчиш масалалари муҳокама килинди. Шаҳар кенгаши мусулмонларга янги иморатни бир ой ичида битиришларини ваъда қилди.\nКенгаш, шунингдек, каттароқ ва яхшироқ масжиддан ташқари, мусулмонлар учун майдони 7000 квадрат метр бўлган йирик Ислом маданияти марказини қуриш масалалари ҳам таҳлил қилинаётгани ҳақида хабар берди.\n«Флоренция 30000 га яқин мусулмонларнинг ватанидир. Шунинг учун Ислом маданияти марказининг қурилиши айни муддао бўлади», – дейди имом Иззедин Элизир.\nИслом – мамлакатда миллионга яқин мусулмонлар яшашига қарамасдан, Италияда расмий ҳак-ҳуқуқларга эга бўлмаган ягона йирик диндир.\nМанба: «islamdag.ru сайти».


МИБ ходимининг ҳаракати туфайли қашқадарёлик тадбиркор 1 йилу 7 ойдан буён ўз маблағини эркин тасарруф қила олмаяпти - Халқ сўзи\n20:32 23 Сентябр 2021 Иқтисодиёт\nЮртимизда ҳар бир тадбиркор эътиборда, эъзозда. Уларга яратувчи ва яшнатувчи, юрт истиқболига дахлдор шахс сифатида қаралмоқда. Айниқса, Президентнинг тадбиркорлар билан қилган очиқ мулоқоти тадбиркорликка ғов бўлаётган бир қатор тўсиқларни олиб ташлади. Юртимизда тадбиркор эркин нафас оляпти, эркин бизнес муҳитидан баҳра оляпти, десак сира муболаға бўлмас.\nАммо қашқадарёлик тадбиркор Зафар Холиёров ҳақида бундай дея олмаймиз. Гап шундаки, у 1 йилу 7 ойдан буён ўзининг маблағини эркин тасарруф қила олмаяпти? Унинг 84 млн сўм маблағи у фойдалана олмаётган бошқа ҳисоб рақамида турибди?\nГап шундаки, Қарши туманилик тадбиркор Зафар Холиёров ўз бизнес маконини кенгайтириш мақсадида Қарши тумани мажбурий ижро бюроси томонидан электрон-онлайн аукцион савдога чиқарилган «Мебель ишлаб чиқариш устахонаси ва савдо дўкони ҳамда автосалон биноси объектига харидор бўлади. Тендерда у ғолиб чиқади. Унинг тендерда ғолиб чиққани 2020 йилнинг 4 майда № ОА 0403- 000024 рақамли электрон-онлайн аукцион натижалари тўғрисидаги Баённомада акс эттирилади.\nЛекин унинг ҳамма саъй-ҳаракатлари саробга айланди. Қарши тумани мажбурий ижро бюроси мулкка эгалик қилиш далолатномасини тузишни пайсалга солиб келаверди. Зафар Холиёровга тендерда ғолиб бўлсада, мулкка эгалик қилиш ҳуқуқи берилмади. Нега берилмади, деган савол туғилади? Бу саволга 2021 йил 27 май куни Фуқаролик ишлари бўйича Ғузор туманлараро суди аниқ жавоб берди. Суд Мажбурий ижро бюроси Қарши тумани бўлимига нисбатан Электрон онлайн аукционларни ташкил этиш маркази давлат унитар корхонасининг 2020 йил 04 майдаги № ОА 0403-000024-сонли электрон онлайн аукцион савдосини ҳақиқий эмас деб топди.\nСуднинг бундай қарорга келишига Қарши тумани мажбурий ижро бюроси томонидан мазкур объект ноқонуний савдога чиқарилгани сабаб бўлди.\nМен Қарши тумани мажбурий ижро бюроси томонидан ҳуқуқий асосга эга бўлмаган объект шошма-шошарлик билан тендер танловига чиқариб юборилгани ҳақида гапирмоқчи эмасман. Иш бор жойда камчилик бўлади, улар қилган хато суд орқали тўғриланди. Гап суд қарорининг ноқонуний деб топилган объектга сарфланган 84 млн сўмга яқин маблағни Қарши тумани мажбурий ижро бюроси томонидан Зафар Холиёровга қайтариш ҳақидаги банди бажарилмаётгани ҳақида кетяпти.\n— Қарши тумани мажбурий ижро бюроси суд қарорида белгиланган 84 млн сўмга яқин маблағимни қайтариб бермаяпти, — дейди З. Холиёров. — Агар мен шу маблағни банкда сақлаганимда шу муддатда 30 млн сўмга яқин фойда олган бўлардим. Аммо мен ўзимнинг пешона терим билан топган пулимни ололмаётганим учун жуда афсусдаман. Бу ҳақда Мажбурий ижро бюросининг Қарши тумани бўлимига, вилоятдаги раҳбарига бир неча бор мурожаат қилдим. Аммо улар суд қарорини бажаришни пайсалга солиб келишмоқда. Аслида Мажбурий ижро бюросининг асосий вазифаси суд қарорлари бажарилиши устидан назорат ўрнатиш билан боғлиқ. Негадир уларнинг ўзлари бу борада бошқаларга «ўрнак» бўлаётгани жуда ачинарли.\nМен Мажбурий ижро бюросининг Қарши тумани бўлими раҳбари Қобил Турсуновга учрашганимда, пулни қайтариш бўйича тадбиркор тақдим этган ҳужжатларда камчилик мавжудлиги учун уни қабул қилмадик, тадбиркор ҳужжатларни тўғрилаб олиб келгани йўқ, деган гапга ўхшаш важни рўкач қилди. Ахир тадбиркор Зафар Холиёров пулни айнан Мажбурий ижро бюроси Қарши тумани бўлими ҳисоб рақамига ўтказганку! Яна қандай ҳужжат талаб этилмоқда? Пулни тўлагани ҳақида тадбиркорнинг қўлида «квитанция» бўлса, яна нима керак уларга?\nМақола ниҳоясида кулишни ҳам куюшни ҳам билмаганим бир ғаройиб воқеага эътиборингизни қаратмоқчиман. Ижрочи: «ундирувчи ва қарздорнинг манзили кўрсатилмаган, қарздорнинг туғилган вақти қўйилмаган, иш жойи йўқ» деб тадбиркорнинг ҳужжатларини қайтарибди. Ваҳоланки, ижрочининг ўзи қарздор ташкилот — Мажбурий ижро бюроси Қарши тумани бўлимида ишлайдику! Наҳотки ўзи ишлаб турган идора манзилини ўзи билмаса. Бу пулни қайтармаслик учун бир баҳона, холос...


Тони Блэр ўзининг консалтинг бизнесини тугатганлигини маълум қилди\n11:10 / 21.09.2016\nБуюк Британиянинг собиқ бош вазири Тони Блэр ўзининг консалтинг бизнеси бўлмиш Tony Blair Associates ва у билан боғлиқ капитал тузилмалар Firerush ва Windrush’нинг ёпилганини маълум қилди. Бу ҳақда Британиянинг The Guardian газетаси ёзмоқда.\nУнинг маълумотига кўра, Tony Blair Associates компаниясининг барча фойдаси нодавлат ҳаракатларга ўтиб кетади. Блэрнинг ўзи маълум муддат у ерда фаолият юритиб туради. "Мен даромад учун консалтинг лойиҳаларда кичик ишларни давом эттиравераман, аммо вақтимнинг 80 фоизи бу бизнесдан чиқиб кетишга бағишланади", - дейилади Блэр томонидан компания сайтида берилган маълумотда.\nСобиқ бош вазирнинг консалтинг бизнеси Блэрнинг сиёсий ва тижорий қизиқишлари билан алоқадор дея гумонланиб, шов-шувга ва танқидга учраган эди. Чунки компания, асосан, хорижий давлатларга хизмат кўрсатар эди, деб ёзади газета.\nТони Блэр консалтинг бизнес\nТони Блэр Сурия ва КХДР масаласида Трампнинг позициясини маъқуллади\nБлэр Британияни қутқариш учун сиёсатга қайтмоқчи\nТони Блэр Европада популизмга қарши кураш марказини ташкил этди